text:
Minister Dangui Oduber A duna un presentacionna riba proyectonan di Baby Beach y Rodgers Beach
Minister Dangui Oduber
A duna un presentacionna riba proyectonan di Baby Beach y Rodgers Beach
ORANJESTAD – Diahuebs mainta Minister di Turismo y Salud Publico Sr. Dangui Oduber tabata presente na Nicolas store na San Nicolas. Aki e mandatario a duna un presentacion amplio na gremionan, entre otro San Nicolas Business Association (SNBA) riba e proyectonan di Baby Beach fase 2 y Rodgers Beach cu ta un plan integral cu yama Masterplan Seroe Colorado.
E proyectonan aki ta bay eleva henter e area rond di e dos playanan aki teniendo na cuenta cu nos naturalesa creando asina un desaroyo di embeyesimento di e area na un manera sostenibel y segun nos ley di ROPV. E fondonan cu lo wordo uza pa haci e proyectonan aki ta bin di etre otro Aruba Tourism Authority (ATA), Tourism Product Enhancement Fund (TPEF) y Gobierno, asina minister oduber a trece dilanti.
E proyecto di Baby Beach fase 1 ya caba a keda entrega aña pasa y awor ta den preparacion pa e comienso fase 2 di e proyecto aki. E fase 2 di proyecto di Baby beach ta planea pa termina e aña aki y dentro di poco lo tuma lugar e parti di destaho publico di e proyecto aki. Den fase 2 di e proyecto lo bay hala e “turtle wall” di e beach mas atras pa di e manera aki amplia e beach, poniendo mas santo blanco.
Otro proyecto cu ta finalisando mas tarda fin di mei ta e proyecto di renobacion di e trapi na Rodgers Beach. E trapi aki ta un punto di acceso hopi importante pa Rodgers Beach mirando tur e cambionan cu henter e area aki lo bay conoce ora cu e proyecto keda finalisa.
Rodgers Beach lo bay haya un area di parkeo completamente nobo mescos ta e caso pa Baby Beach tambe. Tur dos area lo bay haya facilidadnan caminda hende por bay cumpra cuminda y/of bebida y tambe lo tin bañonan publico pa tur bishitante. Ta bay bin facilidadnan caminda por practica “beach sport” manera beach tennis y beach volleyball.
Minister Oduber a crea un comision di proyecto infrastructural di turismo cu ta keda lidera pa Ministerio di Turismo. E comision aki lo bay traha mas di serca cu DIP y DOW pa asina e maneho cu a keda crea pa cu e beach nan wordo implementa. E desaroyo aki ta uno sostenibel. Pesey a dicidi tambe cu den e proyecto aki lo bay planta hopi palma di coco pa crea sombra pa asina limita e contruccion di palapa ariba e beach.
Turismo ta e driver di nos economia y pesei su desaroyo ta keda un prioridad. E gobierno aki ta para pa turismo di calidad, e turista cu ta bin pa gasta placa y contrubui na nos economia. Pa e motibo aki ta bay bin cu un boutique hotel di 40 camber den e area aki segun e mandatario.
Ta hopi importante pa sigui inverti den e poducto Aruba. E proyectonan aki ta bay trece mas actividad economico pa San Nicolas. Minister Oduber tin un compromiso cu San Nicolas bisando cu San Nicolas tin tur e potencial pa haya su fair share den e desaroyo di pais Aruba.


c: text/html

text:
ORANJESTAD,Aruba
Diasabra 4 di april 2020, Aruba lo experencia un concierto unico, un concepto nobo, Dushi Vibe Fest cu lo tuma luga den The Harbour Arena. Dushi Vibe Fest ta trece hunto diferente genero musical cu e actraccion prinicipal di anochi, e Rey di Reggaeton “Daddy Yankee”.
Daddy Yankee conoci pa su cancionnan manera Gasolina, Limbo, Hula Hoop, Rompe, Pose, Shaky Shaky, Dura, Con Calma y su mas reciente exito Que tire Pa’ Lante y hopi mas. Daddy Yanke lo tembla The Harbour Arena cu un espectaculo grandi.
Durante e Anochi lo tin invitadonan manera “El Alfa” un artista cu a perform riba tarimanan importante cu artistanan grandi den e genero urbano y ta hopi gusta pa su estilo unico y moderno di trece musica di Dembow cu cancionnan manera “Muevete Jevi”, “Tarzan”, “Coche Bomba”, “Coronao”. Dembow y reggaeton y Ft cu artisanan entre otro J Balvin, Bad Bunny, Pitbul y mas cu hitnan cu lo resona sigur dia 4 di april proximo.
No por a laga afo e cantante femenino di e musica popular cu ta “Francy”, la voz popular de America” cu mas di 11 miyon views riba Youtube y como un voz femenino a sa di posiciona su mes den e mas grandinan di e musica popular.
Otro artista cu tambe lo forma parti di e gran concierto aki lo ta “Pedro Alonso” cu lo tey pa duna un tremendo show den e Dushi Vibe Fest 2020.
Como un di e prome conciertonan pa e aña aki, 2020, Dushi Vibe Fest kier a gradici e pueblo di Aruba pa e sosten duna durante su lansamento y di biaha invita un y tur pa probecha pa busca bo entrada pa e concierto aki. Tin 4 seccion y por haña tur informacion riba nos Facebook Page como tambe nos Website y instagram. Nos Main Office ta na L.G. SMITH BLVD 116 Local S-12 (Dilanti APA – Edicifio banda di CMB ATM Machine).
Tambe por bishita e ticket outletnan:
NOORD: Sweetpeppers Restaurant (Paseo Herencia second floor) for di 6 di atardi pa 11 di anochi y Excelsior Casino na Holiday inn di 10 AM te cu 4 AM.
ORANJESTAD: Tony Chey Barber Shop (De la Sallestraat dilate Sividivi) for di 9or di mainta pa 6or di atardi.
SAVANETA: Mauchi Smoothie (Bandi Winter Garden) for di 8or di mainta pa 8or di anochi.

robotstxt: allowed

filter: keep


text:
ORANJESTAD, Aruba
E celebracion y ceremonia conmemorando e di 176 aña di independencia nacional di republica dominicano. Ki nan miembronan di fraccion di AVP tawata presente pa asina felicita e comunidad di st. Domingo cu nan celebracion di independencia. Un dia cu diferente discursonan, colorido y cu ofrenda floral. Fraccion di AVP ta aprecia e invitacion ricibi y kier a felicita e comunidad residencia na Aruba, mirando cu e comunidad aki ta uno grandi na Aruba y cu ta conose famianan cu mas di 5 generacion bibando na Aruba.
Mester bisa cu e comunidad di St Domingo ta uno semper alegre, trahador y cu ta contribui positivamente na e desaroyo di nos pais. E aña aki ta un aña special cu ta marca e 176 anniversario di e lucha y logro pa independencia y na e ocasion aki ta un bon momento un vez mas pa gradici cada un di e personanan cu ta forma parti di e comunidad di St Domingo pa nan contribucion na nos pais.


text:
Kralendijk – Seis organisashon a disidí pa uni forsa pa intensivá e lucha kontra kriminalidat organisá na Boneiru. Ministerio Públiko BES, Kuerpo Polisial Hulanda Karibense, Warda Kosta Region Karibense, Koninklijke Marechaussee, Duana i Entidat Públiko Boneiru a firma un deklarashon di intenshon pa kuminsá un asina yamá relashon di koperashon multidisiplinario.
Gezaghèber i alabes e persona ku a bini ku e inisiativa, Edison Rijna, ta papia di un paso importante pa hasi Boneiru mas seif. ‘Naturalmente nos ta traha huntu kaba relashoná ku sierto insidentenan. Pero un koperashon struktural ta nesesario pa realmente forma un moketa kontra kriminalnan profeshonalmente organisá, pa asina servisionan di investigashon por aktua na un manera proaktivo tambe. Nos ke hasi Boneiru mas inatraktivo posibel pa hende i organisashon ku intenshon maligno.’
Konkretamente e koperashon ta bira realidat den forma di e asina yamá ‘Multidisciplinaire Maritieme Hub Bonaire – MMHB (Punto Sentral di Konekshon Marítimo Multidisiplinario Boneiru). Na Waf Nello Craane lo instalá un punto di sosten na benefisio di e servisionan ku ta traha huntu. For di einan patruya marítimo por tuma lugá, pero tambe ehekushon di operashon di ‘search and rescue’ (buska i salba). Banda di espasio pa mara boto, den bisindario direkto ta ekipá un ofisina tambe. E aspirashon ta pa kuminsá hasi uso di e fasilidat aki na luna di ougùstùs di otro aña. Interkambio di informashon tambe ta forma parti di e koperashon.
‘Nos pensamentu no mester ta asina inosente pa kere ku organisashonnan kriminal no tin atenshon pa Boneiru. Pa hopi aña kaba mi tin preokupashon relashoná ku señalnan ku mi ta haña ku gremionan robes ta laga nan bista kai riba Boneiru. Mi preokupashon a keda konfirmá den e ‘Geïntegreerde risicoanalyse Caribisch Nederland’ (Análisis di riesgo integrá Hulanda Karibense) di ‘Analistennetwerk Nationale Veiligheid’ (Ret di Analista Siguridat Nashonal) ku nan a publiká na luna di mei aña pasá. Den e dokumentu aki nan ta atvertí pa efektonan dañino, por ehèmpel efektonan ku ta perhudiká nos estado di derecho demokrátiko i ku ta destabilisá nos komunidat.’
E aktividatnan kriminal ku e investigadónan a identifiká ta relashoná ku entre otro negoshi i kontrabanda di droga, arma i hende, i tambe labamentu di plaka ku kriminalnan a gana ku e aktividatnan aki. Un gran parti di esaki ta tuma lugá den e ámbito marítimo. Kada un di e partidonan ku a firma e deklarashon di intenshon, durante e último añanan a oumentá nan atenshon pa e sektor aki. Pero kada un riba su mes a yega na e konklushon ku lo tin mas efektividat si bini mas koherensia den nan aserkamentu.
Un grupo di proyekto konhunto ta bai prosesá e plan mas aleu. ‘Huntu nos a ekspresá e ambishon pa den e añanan binidero mehorá e kontròl di frontera marítimo di Boneiru fuertemente. Influensianan no-deseá for di gremionan kriminal no tin mag di haña un chèns na nos isla. Siudadanonan, empresarionan i bishitantenan mester por sinti nan mes seif’, segun gezaghèber Rijna.
Lesa tambe:
- Ladronisia di outo na Kòrsou a subi na novèmber, pero tabatin un bahada en general di kriminalidat kompará ku e luna rèkert di òktober
- Gobernador ta risibí Bea Moedt i ta haña un buki di pòtrèt
- Universidat di Wageningen: Santu di Chogogo ta bai laman sin mas
- Habitantenan di Parkietenbos ta pidi ousilio atrobe pa motibu di kimamentu di sushi den Parkietenbos
- Prevení Zika, Dengue i Chikungunya |Aviso pagá


text:
WILLEMSTAD- 15 di yanüari 2016 – Ofisina di Turismo di Kòrsou (CTB) a laga míles di e personanan di New York ku tabata presente na e New York Times Travel Show keda fasiná ku e 360 grado eksperensia virtual di nos brùg Emma. E New York Times Travel Show a tuma lugá di 8 pa 10 di yanüari último na Jacob K. Javits Center na New York City.
New York Times Travel Show ta e evento di biahe mas grandi di komersio i konsumidó na Nort Amérika ku ta konta ku partisipashon di 500 stènt for di mas di 150 pais. Banda di deskuentonan i ofertanan spesial, e show ta ofresé seminarionan edukativo i entretenamentu bibu pa famianan, personanan individual, parehanan i esnan di mas edat. Kòrsou su partisipashon na e show tabata e oportunidat perfekto pa ta dilanti di mas di 6000 profeshonal den aria di komersio, mas di 600 profeshonal di media i mas di 15.000 konsumidó for di e aria di tri-state.
E aña aki CTB su tim na Merka a laga traha komo stènt un réplika di nos famoso Koningin Emmabrug (brùg di ponton) mihó konosí komo the “Swinging Old Lady”. Tambe e presentenan por a pasa den un eksperensia virtual real kaminda nan ta sinti manera ta riba nos brùg di ponton nan ta kanando i haña un bista di 360 grado di nos sentro di siudat Willemstad. Kòrsou a skor haltu dor di ta inovativo den brinda un eksperensia manera esaki ku ta duna un sentido real di kon lo bo sinti bo di ta na Kòrsou. New York Times Travel Show a otorgá Kòrsou e premio di e stènt mas imaginativo. E premio aki ta rekonosé ekselensia i inovashon den stènt i presentashonnan.
CTB a keda kompañá pa diferente partner den sektor privá, inkluyendo Floris Suite Hotel Spa & Beach Club, Livingstone Jan Thiel Resort i Papagayo Curaçao. E partnernan privá aki no solamente a duna nan aporte pa yuda fortifiká e nòmber di Kòrsou durante e eksibishon pero tambe a duna nan aporte na e parti di promoshon di e buelo nònstòp di JetBlue dor di brinda ofertanan spesial i oportunidat pa gana biahe pa Kòrsou. Durante di e 3 dianan di e evento e stènt di Kòrsou a repartí mas di 5000 foyeto informativo i a risibí mas di 450,000 impreshon riba medionan sosial di bishitantenan ku a hasi uso di e hashtag #ExperienceCuracao riba diferente plataforma di medionan sosial manera Twitter, Instagram i Facebook.
Tambe CTB a hasi uso di e oportunidat pa presentá durante di e New York Times Travel Industry Conference un programa edukativo spesialmente dirigí riba profeshonalnan di biahe. Mas di 100 agente di biahe di e aria di New York a partisipá na e programa aki. CTB ta sigui ku su esfuersonan pa kada biaha di nobo keda bini ku maneranan inovativo pa promové nos pais.


text:
For di aña pasa e fundacion Movemento ta Bida a acerca Santa Rosa pa conseho y ayudo pa un proyecto destina pa nos grandinan, cu e meta pa stimula actividad fisico via e practica di Agricultura. Recientemente e Titular di e Cartera di Sector Primario, sr. Chris Romero, a reuni cu representantenan di e Fundacion “Movemento ta Bida” y Santa Rosa, pa involucra su mes directamente den e bunita proyecto aki pa nos grandinan.
Santa Rosa a reuni cu Fundacion Movemento ta Bida y asina cuminsa encamina e proyecto, unda cu e prome paso tabata pa busca un tereno disponibel y aki a scohe Centro Sjabururi.Despues a sigui reuni cu e fundacion pa discuti e maneranan mas factibel pa ehecuta e proyecto aki y con Santa Rosa lo por yuda, door di duna consehonan practico y tecnico pa logra ehecuta e plannan.
Minister Chris Romero a keda impresiona cu e embergadura di e proyecto aki, cual sigur lo ta un incentivo mas pa nos grandinan mantene nan mes ocupa den practicanan di agricultura, pero tambe pa comparti nan conocemento den e materia cu otro gruponan interesa den esaki.
E intencion ta pa den futuro por tin mas area designa pa plantamento den diferente bario y cu nos grandinan por distrai nan mes haciendo esaki. Por corda cu na aña 2019 Minister Romero a introduci e proyecto escolar “Hofi di Amistad”, cu e meta pa involucra nos muchanan den agricultura for di trempan. Y awor e proyecto aki di fundacion Movemento ta Bida, lo sirbi como un aporte mas pa sigui impulsa e cultura di plantamento na Aruba.


text:
ORANJESTAD,Aruba
Mientras cu e presupuesto pa aña 2020 y e leynan cu ta forma parti di e di dos fase di e reforma fiscal ainda ta desconoci na Parlamento, e unico documento cu nos a ricibi ta e conseho di CAFT riba e leynan aki. Esaki ta e unico fuente di informacion cu nos tin pa nos a haya un idea mas o menos kico ta spera nos pa loke ta trata aumento di impuesto pa aña 2020. E conseho aki ta obtenible riba nan website y tur hende por verifica su contenido.
A base di e conseho di CAFT nos a nota cu tin un shift masha grandi mes entre impuesto directo pa y indirecto. Si compara e gasto y entradanan total cu e ultimo presupuesto cu Gabinete Mike Eman II a laga atras na 2017, nos ta papiando di 82 miyon florin mas na gasto compara cu 2017 y 212 miyon mas na entrada na 2020. E diferencianan ta exorbitante y den e periodo proyectonan infrastructural PPP no a suma mas cu 28 miyon di florin. Pues gran parti di aumento di gasto, ta relata na gasto di operacion di gobierno.
Conseho di CAFT ta mustra cu ta danki na e medidanan cu a cumula for di 2018 pa 2020, ta loke ta laga gobierno yega na e normanan pa aña 2020 siendo un surplus di 0.5%. CAFT ta constata cu gastonan di gobierno a aumenta cu 40 miyon mas na 2020. Segun CAFT, Gobierno ta conta tambe cu entradanan incidental di 55 miyon. Esaki no solamente ta algo cu e parlamento nobo aki a bisa di lo no hasi y Gobierno a acorda cu Hulanda di lo no conta cu esakinan pa yega na e normanan, pero pa di tres aña consecutivo e norma stipula ta wordo logra door di entradanan incidental. Ta desconoci ki balor ainda e protocol cu Hulanda tin mirando cu no a logra ankr’e den ley, ni ta cumpliendo cu e palabracionan riba e reglanan presupuestario.
Den nan conseho, CAFT a mustra cu un suma di 153 miyon ainda cu no tin decision ainda riba nan, e transferencia pa caha di Gobierno mester tuma lugar ainda, of simplemente tin mester di cambionan di ley pa logra e entradanan aki. Pues gran parti di e 153 miyon aki ta parti di e reforma fiscal. E cifranan cu e conseho di CAFT referi na dje ta cifranan anual. Como cu ya caba nos ta na februari, nos no sa cuanto realmente di gobierno lo ta premira di ricibi na entrada pa resto di aña ni tampoco con esaki lo afecta e norma.
CAFT a conclui cu, mescos cu e prome fase, e di dos fase di reforma fiscal no ta nada mas cu un aumento di impuesto pa ciudadano, un aumento di impuesto pa comerciantenan y un aumento di impuesto pa turistanan cu ta nos pilar economico. Den aña 2018 y 2019 nos a conoce un aumento di 255 miyon pa loke ta trata e peso di impuesto y e aña aki e impuestonan lo aumenta cu 88 miyon mas: mas cu 340 miyon den menos cu tres aña. Gobierno no a mustra ningun intencion genuino pa reduci y ta pasa e cuenta pa pueblo.
Ademas di e reforma fiscal, Gobierno ta premira 60 miyon di dividendo di empresnan estatal, di cual mita di nan ta dividendonan extra cu indirectamente lo afecta ciudadadonan y comercio. Riba dj’e ta pone e empresanan aki cumpra e terenonan erfpacht unda nan ta situa, aumentando asina e gastonan di operacion. Esaki tin como consecuencia cu gastonan produccion di utilidad lo aumenta y di un manera of otro e empresanan mester mantene nan rationan” Parlamentario Richard Arends a declara.


text:
Den e siman benidero lo tuma lugá e konferensia di trabou ‘Éksito di estudio pa studiantenan karibense’ na Aruba. Aruba, Hulanda Karibense, Kòrsou, Sint Maarten i Hulanda tin komo meta pa durante e konferensia aki huntu desaroyá programa ku ta sostené ku medidanan konkreto i struktural, ya asina mas studiante karibense por terminá nan estudio ku éksito. Pa por logra esaki mester pone mas atenshon na eskoho di estudio, diferensia di kultura i idioma. Ademas ta lansa un plataforma di komunikashon durante di e konferensia kaminda lo kompartí ‘best practices’.
Anualmente alrededor di 1600 studiante for di e parti karibense di Reino ta kuminsá ku un estudio na Hulanda. Durante nan estudio nan ta topa asina tantu problema, ku hopi bia nan no ta terminá nan estudio. Pa yega na un aserkamentu pa resolvé e problemanan aki, tur pais konserní ta bini huntu di 26 pa 28 di sèptèmber na Aruba. E último aña i mei a traha dirigí (online) pa prepará pa e konferensia importante aki.
Gobièrnunan i enseñansa huntu
E konferensia ta tuma lugá na Universidat di Aruba i e minister Arubano di Enseñansa i Deporte, Endy Croes, ta hasi e apertura ofisial. E ta hasi esaki huntu ku Ron Bormans, presidente di hunta direktiva i Hogeschool Rotterdam, i presidente di ‘Regiegroep Studiesucces Caribische studenten’. Sekretario general di e ministerio hulandes di Enseñansa, Kultura i Siensia, Marjan Hammersma, tambe lo tei presente. Meskos ku representantenan di e gobièrnunan di Aruba, Kòrsou, Sint Maarten, Boneiru, Sint Eustatius, Saba i Hulanda plùs rèktòrnan di kuater universidat i un representashon amplio di skol sekundario, MBO i HBO.
E partisipantenan na e konferensia ta bai atendé temanan manera un bon preparashon di studiante karibense i studiante ku ke hasi un estudio na un skol avansá, traspaso kouteloso i monitòr di studiante, oportunidat di estudio riba e islanan i mobilidat di estudio den Reino.
Plan di ehekushon pa drecha éksito di estudio
E problemanan di studiantenan karibense ta konosí pa hopi tempu kaba. Tambe e nesesidat pa traha huntu pa yega na un solushon. P’esei riba petishon di Vierlandenoverleg den 2021 a lanta e Regiegroep, ku representashon for di gobièrnu i enseñansa di e kuater paisnan. E Regiegroep a desaroyá un plan di ehekushon pa drecha e éksito di studiantenan karibense.
Un grupo di proyekto, kaminda partidonan di enseñansa di tur pais ta representá, tambe a kuminsá traha den 2021 riba e plan di ehekushon. E grupo aki lo kompartí e estado aktual, inkluso e medidanan ku ya a tuma kaba ku e partisipantenan di e kongreso.
Medidanan struktural presentá na Vierlandenoverleg
Pa sigui amplia riba loke ya a kuminsá kuné, e Regiegroep ta formulá rekomendashon konhunto pa e Vierlandenoverleg ministerial di Enseñansa, Kultura i Siensia ku ta tuma lugá den desèmber próksimo.


text:
Gradicimento y Invitacion
Na nomber di su esposo, yuinan, nietanan, rumannan y demas famia nos kier a gradici tur esnan cu di un manera of otro a duna sosten, consuelo y forza durante e tempo dificil aki cu e fayecimento y entiero di nos difunto stima:
Jorgina Maria Gonzalez-Maduro
Mihor conoci como Gina
Boso muestra di atencion ta di hopi aprecio y un gran consuelo pa nos. Un danki ta bai na Sra. Ruth Croes-Geerman y demas bisiñanan pa e bunita poesia dedica na nos difunto. Un danki na Sr. Eltienne Yarzagaray, Pastor Toti, ex-coleganan, tur miembronan di famia, amiga y amigonan, bisiñanan y specialmente na e personal di Royal Funeral Home pa e bon servicio y atencion.
Alavez nos ta invita pa asisti na tres Santo Sacrificio di misa na San Francisco di Asis na Oranjestad.
Dialuna 31 oktober pa 8 :45 a.m.
Diamars 1 november pa 7:00 p.m.
Diaranzon 2 november pa 7:00 p.m.
Boso atencion y presencia tabata un gran consuelo pa nos.
Cu Gina sosega na Paz den braza di Señor.


text:
Pa hopi tempo caba sindicato SADA a yega di se├▒ala cu nan tin falta di personal pa haci e trabou cu nan tin cu haci. Hopi biaha e gremio comercial cu nan container no ta sali na tempo.
Nan ta keha pa falta di personal pa realisa e trabou di control pa ehempel di articulonan cu ta bin den container. SADA lo sigui bringa pa trece mas hende den cuerpo pa eherce nan trabou mas efectivamente.
Sinembargo presidente di SADA, Edward Maduro ta mira cu den e temporada di campa├▒a pa eleccion, e sindicato aki cu ta representa e duaneronan por a tuma nota cu practicamente tur partido no ta menciona mes duana den nan plan y/of debate.
Nan por tende cada bes cu pa ehempel ta falta polis riba caya, pero masha poco nan ta tende cu ta falta mas duanero den frontera.
Sindicalista sr. Maduro ta haya cu esaki ta refleha un falta di prioridad pa e trabou cu duana ta haci pa esunnan cu kier dirigi nos pais. E ta considera cu ta un lastima, ya cu den tur parti di mundo e prome yama pa cuida e frontera ta duana.


text:
Durante di e siman aki Gobièrnu di Boneiru huntu ku diferente partner kultural i ku sostén di ministerio di OCW ta organisá diferente aktividat enkuanto konmemorashon nashonal di historia di sklabitut
E islanan ruman; Aruba, Boneiru, Kòrsou i isla ariba i Hulanda tin un historia kolonial ku nan ta kompartí pa 149 aña, na mes momentu pa kada isla òf país, e historia ta diferente.
Pa e motibu aki a skohe pa durante e aktividatnan, kolaborá ku ekspertonan di otro islanan i paísnan tambe. Riba 1 di yüli ta konmemorá abolishon di sklabitut den henter reino Hulandes inkluso e
aria Karibe e kolonia antiguo ku ta Sürnam. Lo tene un lektura interaktivo na Papiamentu ku ta karga e nòmber “E Poder Di Nos Historia”. E lektura interaktivo ta tuma lugá na Plaza Beach Resort Bonaire pa 7’or te ku 10’or di anochi.
Durante di e programa tin presentashon di oradónan manera Laurindo Andrea ku lo papia tokante resilensia den pasado, presente i futuro i Max Elstak ku lo hiba un diálogo kaminda lo pone atenshon na e empoderashon di nos komunidat i konsekuensha di e abolishon di sklabititut pa nos islanan. Tambe tin un presentashon artístiko di Boy Janga, esakinan tur bou di guia di MC Bob Harms.
Bishitantenan por partisipá den e diálogo. Despues di e presentashonnan tin espasio pa kombersá personalmente ku e ekspertonan den un forma informal. E organisashon di e konmemorashon aki, ta invitá un i tur pa bin habri wikènt den un forma, konsiente i ku kontenido. Debí ku asientonan ta limitá pa e lektura interaktivo, nos ta rekomendá pa reservá adelantá. Por hasi esaki via di e página di facebook di Terramar Museum, via mayafromterramarmuseum@gmail.com òf via whatsapp na 7014700.
Pa mas informashon tokante e diferente aktividatnan den kuadro di abolishon di sklabitut por bishita e página di facebook di Gobièrnu di Boneiru.


text:
Kòrsou ku un bon maneho di e ekipo di dr. Gerstenbluth te ainda a logra eskivá e pandemia covid 19. E meta original tabata “flatten the curve” pa e siguiente fase esaki bira “crush the curve” den kua nos a mira ku kasonan a keda na 16 pa algun siman. Den e fase ku a pèrmití repatriashon nos a mira un oumento remarkabel di kasi 50% di kasonan di kontaminashon den un periodo kòrtiku.
Riba 1 yüli nos ta habri porta inisialmente pa 10,000 hende bin riba nos isla. No ta un sorpresa ku hopi hende ta nervioso. Ku rason pasombra pueblo a hasi hopi sakrifisio pa minimalisá e daño na salú i bida di hende. Covid 19 no a desaparesé i ainda no tin kura p’e. Ademas, nos poblashon su predisposishon pa keda seriamente afektá pa covid 19 ta haltu debí na e.o. malesa vaskular, diabetis i obesidat.
Tur hende ke pa bida normalisá i ekonomia drei. Kualkier deskuido relatá na e reapertura por kousa un brote ku konsekuensia fatal pa salú di hende. Esaki kier men tambe ku tur e logronan te ainda pa evitá ku e virus ta plama riba nos isla, ta bai pèrdí i ku mester kuminsá di nobo, posiblemente na un kosto mas haltu pa salú di hende. Paradoksalmente e mesun reapertura ku nos ke pa krea aktividat ekonómiko, por pone nos kai atras ainda mas tantu riba e kaminda pa rekuperashon, sigur si nos mester sera frontera pa di dos biaha.
Reapertura di 1 yüli tin riesgo. Fòrti a bisa korektamente ku den bida tin riesgo. Loke mi a sinti falta despues di e frase aki ta ku Fòrti ta karga tur responsabilidat tambe pa e konsekuensianan di e riesgonan tumá.
Ta rekomendabel pa kada un di nos tuma tur paso nesesario pa kuida nos salú. Miles di hende pa algun luna a konfia nan bida den e mannan kapas di dr. Gerstenbluth. Esaki ya no ta e kaso. Nos bida ta den man di esnan den Fòrti ku ta bai determiná kuantu salú i bida di hende lo keda sakrifiká.
Willemstad, Kòrsou


text:
Djabièrnè último e barku di Marina Real Zr.Ms. Groningen tabatin un operashon di buskeda i reskate eksitoso 60 mia nort di Boneiru. Durante e operashon akí e barku a reskatá seis persona di nashonalidat Venesolano.
Durante e anochi di 19 pa 20 di sèptèmber e avion Dash di Wardakosta a nota un boto di piskadó ta drif ku algun persona na bordo ku tabata zuai pidiendo yudansa. E tripulashon di Dash a pidi e barku Liberty Bay, ku tabata nabega den bisendario, pa bai na e lokalidat di e boto di piskadó ku e nòmber Eudismar pa wak nan situashon. Mesora e Sentro di Reskate i Kordinashon di Wardakosta a notifiká Zr.Ms. Groningen pa e barku por duna asistensha na e tripulatenan di Eudismar. Na yegada di Groningen, e tripulantenan di e barku di piskadó a indiká ku nan tin 18 dia ta drif riba laman despues ku nan motornan a daña. Nan a bisa ku na a asta pèrdè speransa ku nan lo por ser reskatá. E tripulantenan di Groningen a duna e personanan riba e boto di piskadó kuminda, awa i asistensha mediko. E tékniko di e barku di Marina Real a arma un di su motornan riba e boto di piskadó. Bou di guiá di Groningen, Eudismar a nabega bai Boneiru. Na yegada ayera e tripulantenan di Eudismar a ser entregá na Wardakosta i Marechaussee. Tambe nan a haña asistensha mediko na hospital na Boneiru.
For di 20 di aprel 2019 Zr.Ms. Groningen ta aktivo den Karibe. E barku di Marina Real ta duna asistensha den operashonnan di droga i yudansa humanitario. Banda di e trabounan akí e barku kual ta bou di komando di kapitan-lùitenant Nicole Kuipers, ta ehersé tareanan pa Wardakosta den laman Karibe manera entre otro, detektá peska ilegal, delitonan den e medio ambiente marítimo i yudansa den trabounan di buskeda i reskate. Pa por ehersé e tareanan akí e barku di Marina Real tin dos FRISC na bordo i un helikòpter NH-90.
FUENTE:WARDAKOSTA/LIVE FM


text:
WILLEMSTAD – 22 mart 2016 – Resientemente, Kòrsou a partisipá na Internationale Tourismus Börse (ITB), konosí komo e feria empresarial di mas grandi na mundu. Anualmente mas di 120.000 bishitante komersial i 50.000 bishitante públiko ta akudí na e feria ku ta tuma lugá na Messe, Berlin. ITB ta keda konsiderá komo un di e plataformanan empresarial mas importante den industria turístiko. Meta prinsipal di Kòrsou su partisipashon na ITB tabata pa estrechá lasonan empresarial, hasi mas promoshon pa nos pais i negoshá kontraktnan nobo.
Representantenan di Kòrsou a sá di brinda bishitantenan un ñapa di loke nos isla ta ofresé komo destinashon turístiko. Durante di e feria a ekstendé un invitashon na partnernan importante den industria pa bishitá e stènt di Kòrsou. E tim di Kòrsou a hasi uso di e oportunidat tambe pa sera konosí ku potensial partnernan nobo ku den futuro por tin un impakto positivo pa nos isla. Tambe e tim di Kòrsou a mustra miembronan di prensa, bishitantenan komersial i públiko general un video di introdukshon basá riba un eksperensia virtual real di Kòrsou. Finalmente, tabatin oportunidat pa tene reunionnan privá na unda un biaha mas e tim di Kòrsou por a interkambiá riba diferente tópikonan di interes ku e presentenan. E merkado europeo ta keda un merkado hopi importante pa Kòrsou.
Un danki ta bai na e partnernan di sektor privá ku a forma parti di e tim di Kòrsou kualnan ta: ACOYA Resort, Avila Beach Hotel, Blue Bay Golf & Beach Resort, Chogogo Resort, Curaçao Marriott Beach Resort and Emerald Casino, Floris Suite Hotel, Hilton Curaçao, Lions Dive & Beach Resort Curaçao, Livingstone Jan Thiel Resort, Morena Eco Resort, Rancho El Sobrino, Renaissance Curaçao Resort & Casino, Santa Barbara Beach & Golf Resort i Sea Aquarium Park.


text:
FARC ta deklará pas na Colombia.
For di 1964 FARC ta den luchando kontra gobièrnu di Colombia den un konflikto ku a pèrdè miones. E prinsipal grupo iskierdista na Colombia, FARC a ordená tur nan kombatientenan pa para tur akshonnan di gueria entrante mei anochi di djadumingu pa djaluna. Esaki ta nifiká un fin na e guera di 52 aña bieu. Esaki ta un di e gueranan di mas largu den historia. Despues di kuater dia di negosashonnan intensivo na Cuba, lo firma e akuerdo di pas den algun siman. E lider di FARC, Rodrigo Londono, konosí komo Timoleon Jimenez òf Timochenko, a duna e òrdu pa stop di tira. "Nunka mas mayornan lo tin ku dera nan yunan matá den e guera,'' asina Timochenko a deklará na periodistanan. "Tur rivalidat i renkor lo keda den pasado”, e lider di FARC a bisa. VIDEO di kampamentu di FARC.
El a anunsiá e paro di tiramentu durante negosashonnan na Havana, Cuba. Presidente di Colombia Juan Manuel Santos a firma un dekreto anteriormente pa para tur operashon militar kontra FARC. E dekreto tambe a drenta na vigor entrante mei anochi di djadumingu pa djaluna tambe. "Un di e kapítulonan mas doloroso di e pais, ta yegando na un fin” asina e presidente a bisa den un “tweet” djadumingu. El a deklará ku e paro di tiramentu aki ta un “paso históriko”.


text:
Europa ta obligá Apple paga 13 mil mion euro.
Apple tin ku paga Komishon Europeo 13 mil mion euro na interes di impuesto atrasá na Irlanda. Segun un komishon e akuerdo di impuesto entre Apple i Irlanda no ta bálido. E komisariado di EU a bisa ku esaki no ta un but, pero impuesto ku e kompania falta pa paga ainda. Dor di e akuerdo entre gobièrnu irlandes i Apple, e kompania tabata paga efektivamente na 1% di impuesto riba su ganashinan na Europa na aña 2003 i na 2015 e porsentahe tabata 0.005%. Esaki ta igual na 50 euro pa kada mion euro. E akuerdonan ta bai bek te aña 1991. Na 2007 a sera akuerdonan nobo. Esaki te ainda ta e imposishon (naheffing) mas grandi ku Komishon Europeo a imponé riba un kompania. Aktualmente e komishon ta hasiendo investigashon tambe di e akuerdo di impuesto entre Luxenburg i McDonalds. Anteriormente Starbucks tambe mester a paga 30 mion euro na impuesto na Hulanda. E sentensia di Komishon Europeo ta resultado di un investigashon ku a kuminsá na 2014. A akusá Irlanda di transgredí reglanan europeo paso e pais a permití Apple paga ménos impuesto pa asina evitá pèrdida di kuponan di trabou. Apple tin sigur 5.500 trahadó na Irlanda, ku ta un kuart di tur e trahadónan europeo dje kompania. Na 2015 e kompania tabatin un ganashi di 53.8 mil mion dòler.


text:
ORANJESTAD – Innovacion y digitalisacion di Gobierno ta un tema cu tin ful atencion di Gobierno. Den cuadro di esaki, tin diferente proyecto cu lo inicia cu ne na 2023 a traves di entre otro Directie voor Innovatie y Futura.
Directie voor Innovatie (DVI)
Innovacion ta crea balor agrega den proceso y servicio. E areanan mas importante cu DVI lo enfoca riba pa aña 2023 y e obhetivonan cu ta desea di logra cu e departamento den 2023 ta concentra rond di eGoverment y Landspakket.
Lo lansa encuesta nacional: “Con Gobierno tey pa bo?” cu lo crea inventarisacion di servicio cu ciudadano ta haya crucial di Gobierno.
NUP: Nationaal Uniek Persoonsnummer ta un prioridad, pa asina departamentonan por intercambia informacion mas efectivamente. Y lo sigui amplia e ‘interoperability network’, cual ta e weso di lomba di e sistema di eGovernment, pa mas departamento por wordo acopla na dje. Den colaboracion cu DBSB, lo lansa proyecto piloto ‘Digital I.D’, pa asina tur hende por haci uzo di servicionan na forma digital. Un punto cardinal cu lo tene cuenta cu ne den esaki ta siguridad y aspectonan di privacidad.
Den cuadro di e Landspakket lo ancra coordinacion y supervision general di reforma den ley (ahusta LB di DVI). Tambe realisa trabounan di Tijdelijke Werkorganisatie Aruba.
Tambe lo ehecuta plan di accion di B.11 ‘startnotitie’ cu enfoke riba departamentonan DF, DRH y DIMP. Pa DF traha den direccion di reemplasa sistema di administracion financiero, pa DRH enfoca riba plataforma educativo digital y pa DIMP optimalisa servicio.
Lo supervisa implementacion di proyecto, coordina financiamento di proyecto y negocia den cuadro di Reino riba principionan di colaboracion entre paisnan y retonan actual.
Tambe lo fortifica forma di traha (legislativo) entre Aruba y Hulanda (eventualmente otro paisnan den Reino) pa cu reformanan y tambe fortifica laso entre Aruba, Corsou y Sint Maarten pa asina tin un colaboracion mas estrecho.
Futura:
Pa 2023 Futura lo ehecuta e siguiente proyectonan, sin cu ta ricibi fondo di Gobierno.
Mo-B Lab:
A traves di Mo-B Lab cual ta e bus di innovacion cu ta bishita barionan y scolnan, na 2023 lo continua cu esaki den un forma adapta cu Futura, Metabolic Foundation, Biblioteca Nacional di Aruba, y Prins Bernhard Fonds como e partnernan principal. Den 2023 lo bishita Madiki, Brasil, Santa Cruz, San Nicolas, y Dakota. E proyecto Mo-B Lab a ricibi reconocemento y a gana premio pa trece innovacion y creatividad mas cerca di nos hobennan, desde 2018.
EduTech Fund, cual ta un proyecto di innovacion den enseñansa, a wordo lansa september 2022, pa aña escolar 2022/2023. E EduTech Fund ta stimula innovacion, tecnologia, y interactividad den klasnan na Aruba, door di pone fondo disponibel pa e proyectonan cu wordo eligi. Cada kwartaal tin Afl. 100.000 disponibel, total pues Afl. 400.000. EduTech ta ricibi aplicacion di tur nivel di e schoolbestuurnan cu ta wordo reconoci pa Departamento di Enseñansa. Den 2023 e meta ta pa logra implementa 10 proyecto piloto of mas.
Santa Cruz Bio/Agri Lab: E proyecto aki ta aproba desde comienso di aña 2020, pero door di pandemia a wordo posponi. Futura a contact partnernan, entre otro Santa Rosa, y lo prepara un Agri/Bio-Tech Lab completo pa su ehecucion den 2023. Agribio Tech labs ta un combinacion di sistemanan di agricultura y bio tecnologia, cu ta wordo uza pa compronde y aumenta e conocemento di agricultura y loke e ta produci. E Agribio Tech Lab ta esencial pa Aruba, pa promove agricultura como pilar economico
National Science Fair: Den 2023 Futura lo organisa un Science Fair nacional den colaboracion cu varios partner den sector priva y mundo academico. Nos lo stimula y inculca e pensamento innovativo a traves di prototipo tecnologico. E Science Fair Nacional lo permiti studiantenan talentoso y creativo alimenta nan talentonan aun mas, y asina encurasha mas studiante den careranan STEAM a traves di competencia saludabel
Start Up Guide: ta e prome pa e region di Latino-America y Caribe y lo ta e prome guia desde paden, pa explora entrepreneurship y innovacion na Aruba. E buki ta duna bo data, storianan inspirativo, tendencianan principal. E guia aki lo trece nos comunidad mas cerca y lo pone atencion na fundadornan, tecnologianan nobo y lo duna informacion con pa cuminsa un negoshi na Aruba, busca inversion, cu consehonan practico.
Adicionalmente, Futura lo continua identifica oportunidadnan y posibilidad di fondonan cu partnernan local y internacional y lo continua cu e proyectonan manera: Innovation Summit, IMMERSE, Re-Tech, y SuperNova.


text:
Tokadisko
Ilona Eustatia, nos partisipante ku a bai sosegá, a konta nos un historia remarkabel di e tokadisko aki i e legendario Horatio Hoyer ku a kuminsá su propio kas diskero den 1948.
“Mi famia a kumpra un lòt anto nan a gana e tokadisko aki. E tabata e promé den nos bario. Tur hende tabata bin kas di nos famia den wikènt pa balia i pasa bon.” Na 1948, doño di tienda Horatio Hoyer a bira e promé persona pa traha disko ku músika lokal na Kòrsou: su label, Hoyco, a saka mas ku 150 disko individual, den kantidat di 500 òf 1000 kada un.” In 1948 shop owner Horatio Hoyer became the first person to press local music records on the island: his Hoyco label issued more than 150 individual records, pressed in numbers of about 500 to 1000 each.
“Mayoria tabata kanta na papiamentu: bandanan ku influensia kubano tokando tumba i merengue pero tambe tambú í wals instrumental. Na 1955 Hoyer a kuminsá Radio Hoyer i no tabatin tempu mas pa e kas diskero. Radio Hoyer ta eksistí te dia di awe anto tabata e promé stashon di radio pa transmití na papiamentu.”


text:
Curaçao North Sea Jazz ta sigui den 2017
Den un komunikado Fundashon Bon Intenshon i Mojo Concerts a anunsiá ku ta bai tin un edishon di Curaçao North Sea Jazz Festival den 2017. Fundashon Bon Intenshon (FBI), Curaçao Tourism Development Foundation (CTDF), Curaçao Airport Holding (CAP) i Curaçao Investment & Export Promotion Agency (CINEX) a yega na un akuerdo riba esaki. E stakeholdernan aki lo kontribuí finansieramente, p’asina garantisá e evento lo sigui den futuro na Kòrsou.
Despues ku a anulá e evento luna pasá, Minister di Desaroyo Ekonómiko, Eugene Rhuggenaath a tuma akshon i a mobilisá CTDF. E evento ta trese miónes pa e isla di Kòrsou, pero e gastunan i risiko finansiero tabata enorme pa Fundashon Bon Intenshon. Den un tempu kòrtiku a yega na un akuerdo i asina garantisá kontinuidat di e evento te ku 2022.
Luna pasá Fundashon Bon Intenshon i Mojo Concerts a disidí na salta un aña, debí ku no ta por a kontratá artistanan prinsipal, paso nan no tabata riba gira durante e periodo di CNSJ. Awor ku a disidí pa tòg sigui e ku evento, Fundashon Bon Intenshon lo hasi su maksimo esfuerso, pa segurá un par di nòmber grandi pa e edishon di 2017.


text: Diamars atardi a drenta informe di un problema entre bisiña unda un a saca machete y tabata zwaai cu esaki na Moko, mesora a dirigi un patruya na e sitio. Na yegada di e patruya a bin haya e sospechoso ta zwaai cu machete poco yerba dilanti e percela, cu tactica y cu e altavoz di e patruya a dun’e ordo pa benta e machete abao y hala for di esaki. Despues di cu e sospechoso a cumpli cu e instruccion a bin resulta cu e sospechoso tabata tin un disputa cu su nuero cual tambe ta su bisiña y esaki a corta e cable y na dado momento a saca machete cuminsa zwaai menasando. Polis a tuma e informacion y e nuero bisiña a pidi polis como cu e sospechoso kende alaves ta su suegro ta burachi y pa evita mas problema polis a detene y a pidi e vehiculo di transporte pa hibe warda di polis na Shaba.


text:
Decenas di hende muhe profesional y diferente persona innovativo den nos comunidad a presencia un otro tremendo conferencia yena cu inspiracion y ideanan nobo. E di seis edicion di e Women in Leadership Conference a provee motivacion na tur presente cu e tremendo discurso y presentacionnan di e keynote speakers cual tabata sumamente interactivo.
E mainta a inicia cu algun palabra di Director di ATIA, Michelle de Groot, presidente di board di ATIA, Ronald van Trigt, y Senior Manager Business Development & External Sales di CMB, Lindsey Wever, y Larissa Bermudez a tuma e stage como host di e evento pa e di dos biaha. “Nos manera ser femenino ta forma un parti dinamico den e sociedad aki. Ta esencial pa nos realisa cu nos no mester pensa manera hende homber pa nos yega na exito”, Lindsey Wever a expresa na inicio. Fuera di ta patrosinador atrobe di e di seis edicion di e conferencia aki, Caribbean Mercantile Bank N.V. a haci e bunita gesto di un double donacion di AWG.20.000-, na Fundacion Hende Muhe Den Dificultad como apoyo na yuda kibra e silencio y combati violencia domestico riba nos isla. “Nos ta hopi contento cu e evento aki cual ta conscientisa y empodera hende muhe. Pa nos,unda cu esaki wordo haci nos ta sostene. Nos ta aprecia e donacion seguramente pasobra placa semper ta un obstaculo na e fundacion, kiermen e ta wordo bon uza pa nos hende muhenan”, Magaly Maduro, coordinador di FHMD ta expresa. Den un sociedad unda tin igualdad tin progreso, y esaki a keda refleha durante e conferencia aki.
Prome Minister, Evelyn Wever-Croes
Prome Minister sra. Evelyn Wever-Croes a habri e mainta cu un tremendo discurso, lagando politica un banda y centralisando riba innovacion y igualdad. Premier a subraya cu e hende muhe semper a enfrenta hopi obstaculo no solamente den nan bida personal pero sigur tambe den nan carera profesional. El a elabora riba e topico di Stem Research y enfatisa cu: “Laga nos ta inspira door di hendenan manera Jessica Wade, un cientifico cu personalmente a cuminsa tuma accion pa conscientisacion di hende muhe den e industria di Stem.” Premier a subraya cu 82% di articulo y biografianan den e ramo di ciencia ta tocante hende homber, y Jessica Wade a tuma e iniciativa pa bira e brug aki di muhenan cu no ta representa den e industria aki door di skirbi entradanan pa 300 muhe cientifico rond mundo pa wordo reconoci cu hende muhe ta hopi activo den e industrianan aki. Finalisando, Premier a expresa cu: “Hopi hende muhe ta gusta cuida tur otro hende prome cu nan mes; nan famia, bisiña, amigonan, mayornan etc. Pero for fabor, pone bo mes prome pa asina bo por yuda otronan mas miho. Haya e balans entre tur e areanan di bo bida y bo servicio na comunidad.”


text:
ORANJESTAD, Aruba: Sint Rosa College a habri su aña escolar den nan propio edificio cual a keda renoba. Minister di Enseñansa, Michelle Hooyboer-Winklaar a bishita e scol pa asina mira con bunita e scol a keda, pero tambe pa haya sa for di e maestronan, cabesante y muchanan kico nan ta pensa di nan scol. Durante bishita di e mandatario, e muchanan a canta himno di scol pero tambe un alumno a duna palabra di gradicimento na minister di a laga renoba e scol. Minister Hooyboer-Winklaar a keda emociona cu e palabra di e alumno.
E mandatario a ricibi un tour chikito pa asina por mira e cambionan chikito cu a tuma luga den e ultimo aña escolar. A inicia un renobacion completo di e edificio, cual ta un edificio cu tin mas di 60 aña bieu. Ministerio di Enseñansa a bishita e scol tres aña pasa y aki e aspecto a bin dilanti. Pero tambe muchanan a skirbi diferente carta unda cu nan ta vocifera cu nan a warda hopi aña. Tur esaki a trece cun’e frustracion pero di otro banda ta rekeri pasenshi tambe. Pasobra e proceso pa por a yega na esaki, e scol mester a keda ubica na un otro edificio cual no tabata pa un scol. Nan a haci esey den un periodo di 2 aña y mey.
“Nos ta contento di por a haya e cooperacion di nan parti. E ta un tiki give and take, pasobra e no ta un situacion optimal pa un periodo basta largo”, el a duna di conoce. Na final di dia a haya un edificio renoba, nobo, diferente aspecto cu no tabatin prome. Minister Hooyboer-Winklaar a gradici e team di juffrouw Lai-Ping Carti-Cheong cu a sa di tene hopi pasenshi, pero sigur nunca a perde e speransa cu un dia lo yega na esaki. E mandatario tabata sumamente contento di por a yega na dje den un periodo bastante cortico.
Minister Hooyboer-Winklaar a puntra e muchanan si nan sa cuanto ta costa pa haci un renobacion asina aki y na mes momento el a splica nan cu esaki ta alrededor di 6 miyon florin pa renoba un scol di e tamaño aki. Esey ta pone cu poco poco ta yegando na e diferente scolnan cu mester renobacion completo, apesar di haci trabounan aki y aya unda ta drecha e cosnan mas urgente. Pa por yega na un renobacion completo, e ta un trayecto largo. Riba e lista di prioridad tin 5 scol cu tin e necesidadnan mas urgente, cu ta St. Aloyuis School, Cayena Kleuterschool, Imelda Kleuterschool, Reina Beatrix y Julianaschool cu ya caba a keda muda pa otro caminda. Pa e scolnan aki ta en espera di e fondonan keda cla pa por cuminsa cu e proceso di renobacion. Tambe riba e lista di 83 scol, tin esunnan cu mester di diferente cos.
E parti di renobacion ta keda bin dilanti cual ta un aspecto hopi importante. Tin cosnan cu e directiva di scolnan por haci y ta keda financia door di e subsidio cu nan ta ricibi. Esaki ta pa por sigui cu e mantencion cu no ta keda na final di dia. Cosnan cu kibra completamente, ta mustra den direccion di gobierno pa bin drech’e. Pero e mantencion ta keda den man di e directivanan di scolnan. SKOA tin e 85% di scolnan, edificionan tambe ta propiedad di SKOA. Hopi biaha hende no ta compronde cu edificio no ta di gobierno.
Gobierno a aloca fondonan pa por haci e renobacionnan conforme ley. Pero ley tambe ta bisa cu parti di e mantencion, specialmente pa edificionan cu no ta propiedad di gobierno, ta keda den man di e school bestuur cu ta SKOA. “Nos ta spera di por sigui traha riba e claridad cu tin akinan,” Minister Hooyboer-Winklaar a expresa. Tambe pa mustra precies unda tin e aspectonan cubri via e landsverordening di subsidio y pa por sigui traha pa haya e fondonan necesario pa haci esunnan grandi. Mientras a keda subsidia e mantencionnan chikito den man di directivanan di scol, pa nan sigura cu tur trabou grandi cu haci awo keda den un bon estado pe añanan cu ta bin.


text:
Registra awor pa nos International Credit Union Day 2019. Entrada ta GRATIS! Bai riba http://kep.cw/international-credit-union-day-2019 pa registra (kantidat ta limita)
Esaki ta e di dos edishon di "Nos Prikichi" pa ana 2008 i e di dos kuartal di e ana koriente a kaba di termina. Tempu ta pasa masha rapido i ta p'esei ta hopi importante pa hasi bon uso di e tempu ku nos tin disponibel.
2008, Un otro ana nobo. Un ana yena ku oportunidatnan pero tambe ku retonan. Ana 2008 ta duna tur senal di un komienso fresku, oportunidatnan nobo, i resolushonnan nobo pa nos koperativa i nos dushi isla korsou.
Nos ta para un bes mas na final di un otro ana. Un ana yen di reto, pero tambe yen di logro. Den e edishon aki nos ke komparti ku bo e puntonan ku mas a sobresali den 2007. Nos miembresia a sigui crese durante di 2007.
E biaha aki KEP tin un sorpresa mas pa bo. Den e edishon anterior ya bo a purba djis un tiki di e kambio. Wel, nos revista interno no solamenta a hanja un bachi nobo sino tambe un nomber nobo: Nos Prikichi. Esaki ta un nomber masha na su luga.
E ana nobo aki directiva ta kompromete su mes pa sigui dirigi e kooperativa riba e kaminda di solides i konfiabilidat. E ana aki ta priminti di ta unu ku mas logro i kosnan positivo. Un kos positivo ta sigur e kara nobo di nos revista di KEP.


text:
Sander tambe a mira accion
E Chileno Alexander Huber tawata mas fuerte
Sander Castro tambe a mira accion awe na Rosario den singles di beach tennis.
Sander a enfrenta e Chileno Alexander Huber. E partido inicia tremendo pa Sander. Den e prome set Sander a bai ariba cu score di 4-1 pero e Chileno a bin bek den wega y a bai den un tie break y wega a caba cu score di 7-6 pa Chile.
Den e di dos set Chile a bai dilanti pero Sander a sa di bin bek y asina gana e partido cu score di 6-4.
Den e ultimo set cu ta ser jama ‘Super Tie Break’ e Chilo a bin mas duro y a gana Sander cu score di 10-4.
Un bon partido di Sander ken lo mira accion awe un biaha mas den doubles hunto cu Aksel.


text:
Den un partido hopi preta Aruba ta cay venci 2-0 contra di e ekipo fuerte di Jamaica. Aruba por wak atras cu un bon actuacion mirando cu nos muchanan a wanta Jamaica 1-0 te na di 88 minut. Diamars…
Den un tremendo wega Aruba a sa di bons bek y gana Boneiro cu score di 2-1. Sigur nos por wak atras un bon wega camind nos muchanan a sa di haya otro y capitalisa e wega den un…
Den un tremendo wega, Aruba y Curaçao a keda empata 0 - 0. Nos portero Jahamni Eisden a resalta y sin duda e keda como ‘Man of the Match’.
Seleccion di Aruba U-14 cu ta ser dirigi pa Head Coach Marvic Bermudez, a haci nan prome train oficial ayera den Ergilio Hato Stadium na Curaçao. Training a bay den un hopi bon ambiente. Nos ta hopi contento cu tabata…
Fundacion Lotto pa Deporte (FLpD), Arubaanse Voetbal Bond (AVB) hunto cu Aruba Sport Unie (ASU), a anuncia cu hopi alegria y satisfaccion, un buki di historia di futbol na Aruba. E autor di e buki ta Francisco Vrolijk, kende a…


text:
Mucha i Hóben
Mucha & Hóben – Hi-5
E tim di MHC Mucha i Hóben tin komo ambishon pa tur mucha i hóben haña un chèns hustu pa nan por desaroyá nan mes den adultonan balente. MHC ta brinda kuido di salu mental pa mucha i hóben tantu na Saba i St. Eustatius komo na Boneiru. Na Saba i St. Eustatius esaki ta sosodé huntu ku un sikiater di Mucha i Hóben, un GZ-sikólogo i verpleegster (sosial sikiátriko). Na Boneiru resientemente a ekspandé e kuido ku un tim mas amplio i un sentro di tratamentu nobo nobo, ku ta karga e nòmber ‘Hi-5’. E kuido ta konsistí di diagnóstiko ambulante, tratamentu i guia di mucha i hóbennan ku un vulnerabilidat òf problema sikiátriko òf síkiko i nan famia.
Grupo di enfoke
MHC Mucha & Hóben ta pa mucha i hóben entre 0 i 18 aña ku ta eksperensia e siguiente kehonan entre otro:
- hansha, nerviosismo i tristesa;
- iritashon/ira;
- sinti su mes abatí i apátiko (depreshon);
- problema ku konsentrashon;
- problema ku drumi i/o komementu;
- problema pa asosiá ku kompañero/otronan;
- trauma òf problema pa establesé relashon sosial/emoshonal;
- adikshon, bou di kua droga-, gaming- òf adikshon na alkohòl.
Ambulante
E tim di MHC Mucha & Hóben ta purba di traha mas ambulante ku ta posibel. Ambulante ta nifiká ku e asistensia i tratamentu di e mucha òf hóben ta tuma lugá mas tantu ku ta posibel den su ambiente familiar. Banda di bishitanan na kas, konsulta/tratamentu por tuma lugá tambe na e sentro di tratamentu Hi-5 na Boneiru. Den kaso ku asistensia ambulante no ta brinda sufisiente perspektiva pa rekuperashon, por opta pa hospitalisashon den e sentro di tratamentu Hi-5.
Kiko nos ta hasi ?
E team di MHC Mucha & Hóben ta para pa un asina yamá aserkamentu sistemiko den e tratamentu di un mucha. Esaki ta nifiká ku ta involukrá henter e famia den e investigashon, guia i tratamentu. E tratamentu por tuma lugá individual òf den grupo. Ta pone tur e áreanan relevante di bida, manera enseñansa, bibienda, funshonamentu sosial i aktividatnan diario, den un kuadro. Den e trayekto di tratamentu di MHC Mucha & Hóben nos ta distinguí 3 fase: E fase di atmishon, fase di investigashon i fase di tratamentu.
Den e fase di atmishon ta atkerí informashon pa medio di kombersashonnan ku i opservashonnan di e mucha i su famia, pa asina haña un bon bista di e situashon eksistente.
Durante e fase di investigashon ta traha un kuadro ku ta inkluí tur e problemanan òf preokupashonnan ku a keda atkerí for di e kombersashonnan, tèst, opservashonnan i otro métodonan di investigashon. Ta klousura e etapa di investigashon ku un diagnóstiko.
Despues di e fase di investigashon ta sigui e fase di tratamentu. Despues ku MHC, huntu ku e mucha i su famia a stipulá metanan konkreto pa e tratamentu, den e fase aki ta bai traha na realisashon di e metanan aki. Por ta asina ku den e fase aki e mucha ta haña terapia di un sikólogo tanten ku e famia ta haña un tratamentu familiar serka e terapeuta di sistema. Ora e etapa aki keda konkluí ta finalisá e tratamentu. Naturalmente ku e parti di klousura ta inkluí un trayekto di kuido posterior.
Na momentu ku ta deliñá e trayekto di kuido posterior ta wak kon e mucha i e famia por wòrdu guia mas mihó ku ta posibel dor di un di nos sosionan den kadena.
Registrashon
Pa por risibí tratamentu na MHC Mucha & Hóben mester di un referensia di e dòkter di kas òf dòkter di mucha (karta di referensia standart). Ku esaki por registrá na e servisio di resepshon di MHC pa asina por plania e proseso di atmishon.
Direkshon i datonan di kontakto
MHC Mucha & Hóben Bonaire / Hi-5
Kaya Mendelssohn z/n
Telefòn: +599 717 0125 (bai menú: eskoho di idioma, #4 pa Hi-5)
E departamento Hi-5 ta disponibel via di telefòn di: 7or di mainta te ku 9or di anochi (djaluna te ku djabièrnè).
Pa MHC Saba & St. Eustatius, wak e direkshon i datonan di telefòn aki bou.


text:
Kontròl riba violashon di e Ordenansa di Medio Ambiente i Òrdu Públiko.
KOMUNIKADO DI PRENSA 342 / 2020
4 sèptèmber 2020
Kontròl riba violashon di e Ordenansa di Medio Ambiente i Òrdu Públiko.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Kontinuando ku e kontròlnan e tim multidisiplinario ku ta konsistí di KPC, MEO, GMN i
SBAB, djárason 2 di sèptèmber 2020, a tene un kontròl den área pariba di nos pais, riba
violashon di e Ordenansa di Medio Ambiente i Òrdu Públiko.
E siguiente atvertensianan a keda duna riba:
Molèster di garashi/garashi ilegal i spuitmentu : 15
Bentamentu òf tumamentu di sushi ilegal : 20
Destrukshon di bòrchi di atvertensia di gobièrnu(domeinbeheer): 4
Situashon a-higiéniko den bario : 8
Molèster di kachó ku ta kana lòs òf ataká peaton riba kaya: 8
Wacharaka di outo para riba kaya públiko: 11
Okupá tereno di gobièrnu sin pèrmit : 7
Laga awa òf awa sushi kore riba kaya òf den kurá di otro hende: 10
Kue greis òf tera for di tereno di gobièrnu sin pèrmit: 15
Molèster di huma den bario: 18
Situashon peligroso di tráfiko den bario: 3
Dèmpelmentu di sushi den roi: 5
Aktividatnan sin pèrmit di molèster: 12
Konstrukshonnan ilegal: 3
A repartí nuebe (9) prosès verbal pa e siguiente infrakshon kometé:
Bashamentu di sushi ilegal.
E kontròlnan aki ta kontinuá.


text:
ORANJESTAD, 19 december 2020. Segun resumen di awe 9 persona a recupera, a registra un total di 17 caso nobo di Covid-19, di cual 5 ta no-residente, cantidad total di testnan ehecuta ayera entre otro na Lab di hospital, aeropuerto y Lab priva ta 520 'positivity rate' local riba dia di ayera ta 8%).
Activo tin awe 171 caso, cantidad di fayecido relaciona cu Covid-19 ta 47.
Hospital ta informa cu tin un total di 9 persona interna di cual 0 ta den Cuido Intensivo y 9 isola riba piso general.
Ta importante pa remarca cu apesar cu e casonan activo den bista di comunidad por mustra hopi. Na e momento aki hospital tin capasidad pa duna cuido na tur es cu mester di dje.
Nos sistema a maneha casi 2000 caso na mes momento algun luna atras pa cual motibo e cantidad na e momento aki ta wordo bon maneha.
Esaki no ta e motibo si pa stop di ta cauteloso of stop di cuida. Ta nesesario pa comunidad sigui cuida y cumpli cu tur regla pa nos por sigui mantene e cantidad na un nivel manehabel.


text:
1945
1945 ta un aña komun kuminsando riba un djaluna riba e kalènder gregoriano. Bièrnèsantu ta kai riba 30 di mart i Pasku di Resurekshon riba 1 i 2 di aprel.
A sosodé[editá | editá fuente]
Yanüari
- Di Dos Guera Mundial - Aliadonan ta krusa e liña di Siegfried i ta drenta Alemania
- 17 - Union Sovietiko ta okupá Polonia.
- 27 - Sòldanan di Union Sovietiko ta liberá e kampamentu di konsentrashon na Auschwitz.
Febrüari
- 4 - Presidente merikano Franklin D. Roosevelt, promé minister di Reino Uni Winston Churchill i lider di Union Sovietiko Joseph Stalin ta tene un konferensia na Yalta.
Mart
Aprel
Mei
- 5 - Riba e anochi di 4 di mei e Alemannan na Oropa nortwest ta entrega nan mes.
- 30 - Sòldánan merikano ta bandona Antias Hulandes pa bolbe kas bek.
Yüni
Yüli
Ougùstùs
- 6 - Merikanonan ta tira bom nuklear riba e siudatnan hapones Hiroshima i Nagasaki dia 6 i 7 di ougùstùs.
- 15 - Hapon ta entrega su mes. Di Dos Guera Mundial ta yega na su fin na tur kaminda.
Sèptèmber
Oktober
Novèmber
Desèmber
A nase[editá | editá fuente]
Yanüari
Febrüari
- 6 - Bob Marley (†1981), artista di reggae hamaikino
Mart
- 22 - Grace Bareño (†1999), polítiko arubano
Aprel
Mei
Yüni
Yüli
Ougùstùs
Sèptèmber
Òktober
- 9 - Diana Antonette, bailarina, coreografo i docente di baile arubano.
- 13 - Desi Bouterse, polítiko i presidente di Sürnam (2010-2020).
- 27 - Luiz Inácio Lula da Silva, sindikalista i polítiko di Brazil
Novèmber
Desèmber
A fayesé[editá | editá fuente]
Yanüari
Febrüari
- 8 - George Maduro (28), studiante kurasoleñno, kende tabata militar i luchadó di resistensia durante Di Dos Guera Mundial na Hulanda
Mart
Aprel
- 28 - Benito Mussolini (61), polítiko i lider di fasismo italiano.
- 30 - Adolf Hitler (56), polítiko i diktador aleman.
Mei
Yüni
Yüli
Ougùstùs
Sèptèmber
Oktober
Novèmber
Desèmber


text:
Departamento di Aduana a reuni hunto cu miembronan di prensa pa duna informacion tocante di e trabounan cu ta sosode na afdeling Vrijmaking.
E trabounan na afdeling Vrijmaking ta lo siguiente:
- Control di carga den container
- Terreindienst
- Containerscan
- VCP program
Pa un cliente por pidi servicio di un douane ambtenaar e lo tin di comply cu lo siguiente:
- Brokers mester hasi petición pa haña servicio di un Douane ambtenaar di dialuna pa diabierna pa habri container
- Mester tin tur papel “in ordo” (aangifte, factura y permiso di importación y paga su rechten).
Na momento cu e cliente comply cu e puntonan ariba menciona, e klantcoordinator lo pone den e schedule y un douane ambtenaar lo wordo asigna. Si e cliente no tin e papelnan kla e lo perde su beurt, te na momento cu e tin tur su papelnan na ordo.
Terreindienst ta acapara tur trabounan cu por wordo hasi mas liher y cu tin relativamente menos risico. E empleadonan cu ta hasi terreindienst ta hasi su controles y ta bayendo hopi bon. E ta bayendo asina bon cu ta hañando irregularidad cu ta genere “bijbetaling” cu hasta por bira un procesverbaal/ boet.
Departamento di Aduana tin un containerscan na e waf di Barcadera cu ta un tool fructifero cu tambe ta facilita e proceso di release container y tambe ta dunando su frutonan.
E VCP program ta un “Voluntary Compliance Program” cu ta duna un voorkeursbehandeling na clientenan cu ta forma parti di e programa aki. Cu esaki Departamento di Aduana ta streef pa completa aangifte y vrijmaking den 24 ora. Na e momentonan aki e VCP ta “on hold” pa evaluación después cu a caba cu e pilot project.
Banda di cumpli cu e leynan Departamento di Aduana ta esforsa pa brinda e clientenan un mihor servicio. Pa e motibo aki Departamento di Aduana a bin cu e Douane Declaranten Cursus. E curso aki ta importante pa clientenan por siña con pa hasi nan aangifte debidamente y esaki ta trece cu ne cu e proceso di Aduana ta cana mas liher.
E meta di Departamento di Aduana ta pa traha stimulando economia y no stagna economia.
Departamento di Aduana ta invita tur hende cu por tin pregunta tocante di topiconan di Aduana pa bishita e website www.douane.aw.


text:
Despues di 12.30 di merdia ta sosode un accidente basta serio den bisindario di Alto Vista.
Segun por a compronde na e sitio, un vehiculo UTV biniendo for di Alto Vista pa bay caminda grandi di Noord, net prome cu yega e caminda pa bay e Zoologico di Phillip, a perde control riba e caminda di santo.
E personanan riba e vehiculo aki tabata participando den un tour. E vehiculo a cay di banda y di e pareha riba e vehiculo, e mucha muhe a keda herida.
E señora basta sla y tabatin un corta cu tabata sangra profusamente. Paramediconan a stabiliz’e prome cu nan a transporte cu urgencia pa hospital.


text:
“ Di berdad , berdad , Mi ta bisa boso , esun cu tende Mi palabranan I kere
Esun ku a mandaMi , tin bida eterno , I no ta bin pa huisio , ma a pasa for di morto pa bida. “
Juan 5: 24
Cu inmenso dolor na nos curason nos ta anuncia fayecimento di:
Digna Del Valle Brito.
Mihor conoci como : “ Dina “
Nomber di carinjo : “ Machi “
7 Sept 1957 – 30 Maart 2020
Tata : +Federico Alejandro Brito
Manera un Tata : Efraim Geerman
Mama : Ivette ‘Berta’ Caraballo
Tata di su yunan : Peters Pedrito Dirksz
Yunan : Giovanny y Astrid Dirksz
Janine y Ruben Dubero
Melissa y Etienne Klaus
Nieto y Nietanan : Joally Dirksz
Gabriela Filiciana
Brandon Dirksz
Daniella Filiciana
Bisnieto y Bisnieta nan : Rayqzion
Joannly
Estefania
Rumannan :
Vda Lucrecia Geerman , + Aura Helena Brito , Vda Beatrix Werleman Brito , Jacky Brito y yunan , Magaly Brito y Ramon Guerrero , Daisy Brito y Jorge Lozano , Julio Cesar Brito y yunan , Andreina Villamarin y famia , Iris Brito y yunan , Isnubis Brito y yu ,
Su Pepe : Aura Caraballo
Su Pastornan Iglesia Bon Nobo : Frederick Kelly , Martin Godoy
Full su famia den Cristo di Iglesia Bon Nobo
Sobrino/a nan , Primo/a nan , Tanta y Omo nan , Swa y cuña nan , Amigo/a nan y conocirnan.
Demas famia : Brito, Dirksz, Geerman, Werleman, Buddy, Gomez, Helder, Colina, Wernet, Agunbero, Betancourt, Rivaz, Arends, Angela, Godoy, Wester, Luidens, Roos, Maxwell, Paesch, Willems, Winterdaal, Maduro, Gonzalez, Maldonaldo, Tromp, Koolman, Ventura, Laveist, Henriquez, Wever, Boekhoudt, Mackintosh, Villamarin y demas famia.
Nos disculpa si den nos tristeza por a lubida algun familiar of conocir


text:
Lenganan Afro-asiatiko
Lenganan afroasiátiko ta un famia di idioma ku ta konsisti di mas di 240 lenga papiá pa mas o menos 400 mion hende den e parti nort i ost di kontinente Afrika, Sahel i e parti west di Asia. Algun di e lenganan aki ta pertenese na e idiomanan skirbi di mas bieu mundialmente.
E famia di idioma aki tin seis rama: berber, chadiko, egipcio, semita, cuchitiko i omotiko. E idioma mas papiá ta árabe, un lenga semita ku tin alrededor di 313 mion papiadó nativo.[1]
Klasifikashon[editá | editá fuente]
- Lenganan berber
- Lenganan chadiko of di Chad
- Lenga egipcio
- Lenganan semita
- Lenganan kushito (di e antiguo Reino di Kush)
- Lenganan omotiko (di region suitost di Etiopia)


text: KRALENDIJK – Selibon N.V. a hasi entrega di e promé pèrs-kònteiner. Esaki ta relashoná ku e maneho di shushi na Boneiru ku ta kambiando. E kònteiner aki tin e kapasidat di 6m3 i esaki por ser usa pa pèrs 3 tipo di shushi – karton, plèstik i restu di shushi (rest-afval), kada un separá for di otro. E ta spesial pa kompanianan ku ta produsí hopi shushi ku kier deshasí di esaki na un manera efisiente i higiéniko. E promé kònteiner di pèrs shushi a wòrdu entregá na Delfins Beach Resort Bonaire. Pronto ta kontinuá ku mas di e tipo di baki aki na otro kompania riba e isla di Boneiru.


text: Diamars madruga un persona irresponsable a comete un fechoria masha peligroso ora cu ela coy varios tirenan di truck dilanti un tireshop na Ponton cual tabata poni pa benta afo y a manda esakinan riba caminda como obstaculo y un chauffeur a bay kibra su auto recien drecha cual ela haya bek e dia prome y awor e ta core cu tur e gastonan pa drecha esaki. Pesey awor ta buscandone sospechoso aki pa hacie responsable di e acto aki. Si bo persona sa ken e sospechoso aki ta tuma contacto cu polis y/of inbox nos e nomber y fam di dje pa asina por yega na dje pa cubri e gastonan envolvi.


text:
E redukshon di akseins riba gasolin ku 16 sèn ta drenta na vigor na Boneiru
dia 8 di aprel 2022. Gobièrnu di Boneiru ta kontentu ku a honrá su petishon pa usa
fondonan pa baha kosto di bida na nos isla. “Esaki ta resultado di e maneho proaktivo di gobièrnu di Boneiru unda ku a aserká gobièrnu Hulandes pa inkluí Boneiru den e plan pa baha oumento di kosto di bida pa asina limitá deterioro den poder di kompra. Un di e área nan spesífiko tabata redukshon di
akseins riba kombustibel, ” diputado Thielman a duna di konosé.
Preis di gasolin ta konsistí e.o. di e preis pa bari riba merkado internashonal, gastunan di
almasenahe y transportashon. Asina ku e kombustibel yega Boneiru, duana ta kalkulá
akseins, ta añadí e márgen nan di negoshi pa e distribuidor, e mayorista y e pòmp di
gasolin. E suma di tur e komponentenan aki ta resultá e preis ku nos ta paga na pòmp. E
gráfiko ta ilustrá esaki.


text:
ORANJESTAD, Aruba
Entrante 26 di februari Te cu diabierna dia 6 di maart, ilustrador y diseñador grafico, Steffen Maas, ta presenta su proyecto ArubaABC den sala di exposicion na Biblioteca Nacional Aruba. E exposicion ta habri durante orario regular di biblioteca. Apertura oficial ta diahuebs awor di 7or pa 9or di anochi. Publico ta bon bini na biblioteca.
Proyecto ArubABC ta un proyecto educativo cu conoce diferente producto, un di nan ta un buki pa muchanan di scol, titula ‘Mi buki di Aruba’. Un buki pa muchanan entre 4 cu 7 aña cu ta cuminsa siña lesa. Un buki cu imahennan hopi colorido, acompaña cu palabranan na Papiamento. Otro productonan den exposicion ta simbolo di Aruba reconocibel pa tur, weganan, carchi y art prints. Meta tras di e proyecto ta stimula lesamento, conocemento di cultura y concientisacion cultural bou mucha y hoben. E exposicion ta duna un bista di e desaroyo di e proyecto y ta presenta e ‘Mi buki di Aruba’. Ta invita publico pa duna feedback riba e material educativo pa asina Steffen Maas por sigui desaroya esaki. Pa por haya feedback di profesional den enseñansa tin un presentacion special dialuna awor, atardi 4or.


text:
ORANJESTAD,Aruba
Dialuna merdia Minister di Salubridad Publico Sr. Dangui Oduber den nomber di Gobierno di Aruba a presenta un reconocimento na Sra. Edna Eckmeyer pa su 40 añanan laborando na Wit Gele Kruis. Sra. Eckmeyer a drenta den servicio di Wit Gele Kruis na aña 1980 y ta trahando keto bay den e parti administrativo.
Minister Oduber a tene un combersacion hopi ameno cu Sra. Eckmeyer riba su bunita y largo trayectoria. Actualmente Sra. Eckmeyer tin un bunita edad di 76 aña y cu bon salud, segun Sra. Eckmeyer e ta wak su mes ta traha pa 2 aña mas. Locual tabata hopi remarcabel ta cu Sra. Eckmeyer no a laga modernisacion den e systema strobe di eherce su funccion, Sra. Eckmeyer a sa di adapta su mes cu tempo y sigui cu su trabou y esei sigur ta algo di admira.
Señora Eckmeyer sigur ta un ehempel pa hopi den Wit Gele Kruis, finalmente e mandatario a manda un palabra di gratitud special pa e gran labornan cu Sra. Eckmeyer a eherce durante tur e añanan.


text:
Kabuya
“E kabuya aki tabata pertenesé na un hende grandi ku a biba na Kòrsou pa hopi aña i ku tabata kolekshoná antik. E no tabatin heredero riba e isla anto el a duna henter su kolekshon na un tienda ku tabata bende kos segunda mano promé ku el a fayesé. Den e mesun tempu ei mi a kuminsa kolekshoná kos di hunga antik. Ora mi a wak e kabuya den e tienda mi a pensa ku e lo ta perfekto pa mi kolekshon.”
“Despues ku mi a kumpra e kabuya mi a realisá ku e kabuya no a wòrdu usá nunka! Ami tampoko no a us’é nunka paso e tabata forma parti di un kolekshon. Mi a bula kabuya hopi na mucha pero nunka ku un kabuya asina’ki. E kabuyanan ku mi tabata usa den mi hubentut no tabatin man, nan tabata gewon kabuya simpel. Mi a hunga tur sorto di wega na mucha. Mi tabata gusta hinkel hopi, loke nos tabata yama dyompo futu na Sranan Tongo, paso mi mayornan tabata di Sürnam.”
“Un otro wega ku mi tabata gusta hopi ta un kaminda bo ta lora un kabuya rondó di bo dedenan kreando figuranan ku tabata keda bira mas kompliká te ora tur kos brua den otro anto bo mester kuminsá di nobo. Tambe mi a hunga e weganan típiko di mucha manera tapa kara i ninichi. Mi tabatin un dushi niñes.”


text:
KRALENDIJK – Despues di a landa algo mas cu 6 ora diasabra marduga, e landado di Aruba Deaxo Croes a cubri 23.45 km, faltando algo menos cu 30 km pa completa su hazaña di landa entre e islanan di Bonaire y Corsou, conoci como e ‘Cruzada pa Prevencion’, osea ‘Crossing for Prevention’. Esaki ta mitar caminda di su ruta di mas of menos 53 km cu e tin cu cumpli cu ne.
SALIDA
Tabata awe marduga 2 minuut pasa di 3 cu Deaxo a drenta awa y cuminsa landa, acompaña pa un ekipo grandi di persona den boto y kayak, rumbo pa Corsou. Cada mei ora e tabata para pa come algo y despues di 5 ora a check su temperatura cu tabata hopi bon.
YEGADA
Ta premira, si tur cos sigui manera e ta, cu Deaxo lo yega e punto di The Pier Restaurant pa 3pm.
META
E meta di Deaxo ta pa recauda placa pa tres fundacion cu tin di haber cu cancer na Aruba, Bonaire y Corsou. Noticiacla lo sigui su cobertura y tene tur hende na altura di e desaroyo di e hazaña aki.


text:
Segun Dello Gomez pais Aruba no tin hurisdiccion pa investiga y – si iregularidadnan wordo constata – pa disciplina esunnan envolvi den e caso di Arubahuis. Aparentamente Dello nunca a scucha di hurisdiccion extrateritorial basa riba principio di nacionalidad, seguridad y univesalidad. E realidad ta cu minister-president tin autoridad pa duna instruccion na Arubahuis, na minister plenipotenciario pa Aruba na Hulanda y empleadonan publico di Aruba na Hulanda. Parti di e contesta bo ta haya door di un simpel consulta di nos Landsverordening instelling ministeries 2022, articulo 1.
Como cu minister-president tin autoridad riba e minister plenipotenciario na Hulanda y e empleadonan publico eynan , ta minister-president mes ta politicamente responsabel pa locual nan ta haci. Ta minister-president mester duna cuenta na Parlamento pa locual a tuma luga of laga di tuma luga na Arubahuis. Di acuerdo cu derecho constitucional tin tres etapa den e proceso di responsabilisa un minister. Tin e etapa di informacion cu ta duna parlamentarionan e derecho di pidi informacion (vragenrecht). Na su turno e derecho aki ta crea e obligacion pa e minister pa duna informacion (informatieplicht). Ta den cuadro aki e parlamentarionan a haci pregunta na minister-president. Como cu minister Evelyn Wever-Croes ta nenga di duna informacion e ta viola nos derecho constitucional. Esaki mester ta un factor pa Pueblo considera ora di vota. Despues ta bin e etapa di debate. Locual nos ta mira ta cu señora Evelyn Wever-Croes ta core pa e debate aki cu argumentonan fofo pa evita otro reunion publico cu ta cuestiona su integridad. Por ultimo ta bin e etapa di sancion, manera por ehempel un mocion di desconfiansa. Segun nos constitucion un minister cu haya un mocion asina, mester entrega su retiro. Naturalmente minister-president no mester tin miedo pa un mocion asina, pasobra e stempel di su sirbidonan den Staten ta sigur.
E realidad ta cu ta señora Evelyn Wever-Croes ta core pa duna cuenta pa locual a tuma luga na Arubahuis den un forma serio, responsabel y transparente. Esey ta un señal claro cu integridad ta solamente un slogan di mercadeo p’e y cu e no merece Pueblo su confiansa mas.


text:
Den varios comunicadonan mi a bin ta mustra riba e situacion alarmante cu tin na e dump na Parkietenbos y Sero Teishi. Aparte di un paar di habitante cu ta protesta ta parce cu e mundo politico, comercial, sindical y te hasta un paar di medionan di comunicacion, no ta interesa den kico e habitantenan e barionan aki mester keda soporta.
Mi no lo cansa di keda mustra riba e situacion alarmante aki cu articulonan y cu potretnan, pa mustra e realidad cu e pueblo aki ta biba aden diariamente. Por bay bisa cu mi persona ta un “dinosaurio” y hasta ta insinua cu mi no ta papia berdad, pero mi consenshi ta limpi y mihĆ³ “dinosaurio” cu marioneta di mandatario(nan) cu “nos no ta nan” y den realidad ta pio cu “nan”. Ta sigui promove mentira y demonstra desprecio pa bida di ser humano.
Potret no sa gaƱa. Mi a bisa for di un principio cu e incinerator chikito ta un “porkeria” y cu e ta un “miskoop”. Nunca minister Arends por a mustra cu loke mi ta trece padilanti ta sea bieuw of “achterhaald”! Ta ‘pesey nos ta ilustra tur nos ponencianan cu prueba of cu potretnan.
Y pesey e biaha aki, un biaha mas mi kier ilustra cu prueba con di un banda minister Arends y e Minister Presidente Eveline Croes ta gaƱa.
Dia 22 di juli 2022 den un conferencia di prensa minister Arends a bisa cu e incinerator tin simannan no ta trahando pa motibo cu no tin filter y esey ta peligroso pa bida di hende! Wel ata un potret saca dia 20 di juli 2022. E incinerator tabata trahando!
Dia 15 di september 2022 den tratamento di presupuesto di DOW den Parlamento, e Minister Presidente Eveline Croes a bisa cu e incinerator chikito no tabata traha entre 26 di augustus te cu 7 di september. Adhunto un otro potret cu ta mustra cu dia 27 di augustus 2022 e incinerator tabata trahando! Otro mentira! Y den ambos caso sin filter nobo, loke ta mustra cu esaki ta un acto criminal contra e pueblo di Parkietenbos y vecindario.
Pues e Minister Presidente Croes y e vice Minister Presidente Arends riba mesun incinerator ta simpel sinta gaƱa cu un cara seco!
Te ki dia ta keda acepta esaki? Nos mester keda acepta e mentiranan di e gobierno aki y particularmente di e minister concerni sr. Ursell Arends cs? Mi por ta un dinosaurio pasĆ³ mi tin hopi aƱa den politica, sinembargo esey hamas lo stroba mi trece informacion corecto y cu sigur no ta “achterhaald” ni tampoco ta bieu! Ta e realidad cu e pueblo di Parkietenbos ta biba aden diariamente!


text:
Diaranson ultimo e di dos grupo di funcionarionan di Departamento di Aduana, di seccion Aeropuerto y seccion Waf, cu ta traha principalmente cu biaheronan a ricibi nan certificado di Mi Compromiso cu Aruba.
Departamento di Aduana pa un tempo caba tabata den conbersacion cu diferente stakeholders pa asina mehora e comunicacion y servicio pa y cu biaheronan.
Durante e training e duaneronan a ricibi “tools” pa eherce nan trabounan den un forma mas eficiente y servicial sin kita e meta cu Aduana tin di cumpli cu ne. E tarea primordial di e trabounan di Aduana ta pa cobra invoerrechten y accijns, pero tambe salvaguardia e interesnan di pais Aruba riba e terenonan di salud publico, medio ambiente, seguridad y economia. E trabounan aki cu Aduana ta eherce ta wordo hasi door di eherce nan control e.o na frontera.
Durante e training nos funcionarionan a siña tacticanan con pa bai “the extra mile” na momento cu ta hectisch y tin situacionan cu tin di haber cu stress. Banda di esaki e funcionarionan a bin cu ideanan, solucionan y puntonan di mehoracion cu lo wordo treci dilanti na e stakeholders pa asina por mehora e fluho di pasahero y e experiencia di nos biaheronan.
Departamento di Aduana ta felicita tur funcionario di Aduana cu a asisti e training aki pa participa activamente y duna di nan parti pa sigui desaroya nan mes y e calidad di servicio brinda na nos biaheronan.


text:
Aki un reseta pa traha 'Reskuk'.
INGREDIENTS
500 gram Meskla di Reskuk
1000 gram Lechi awa
200 gram Webu (4)
PREPARATION
Stap 1 Pone e meskla den kònchi i pone mitar lechi aden (500gr)i bati esaki bon
Stap 2 Laga e meskla bira supel despues pone e otro ingredientenan aden. Mesklanan bon i wak ku nó tin klònchi ora ku a batiele lagé reposá un ratu.
Stap 3 Pone un panchi na kandela ku un tiki zeta of manteka aden. Ora ku e zeta keinta ku un kuchara di sòpi ta saka e meskla pone mei mei den e panchi.
Stap 4 Move panchi pa e meskla kubri bon den fondo di e panchi kompleto. Hasa e reskuk na un banda promé ora ku nota ku ela hasa un poko, bòlt’e e otro banda pa e kue tambe e koló brün.
Tep
Tambe si ta desea por pone un tiki keshi raspá ariba ora ku a kaba di hasele.


text:
ORANJESTAD,Aruba
En conexion cu e situacion actual di Corona Virus (Covid-19) y e
medidanan di “social distancing” y prevencion pa contene e virus aki, Departamento di
Asunto Social kier informa tur su clientela di lo siguiente.
Entrante 17 di maart te cu 31 di maart 2020 tur Oficina di Departamento di Asunto Social lo
ta cera pa bishita publico. Tur servicio na nos clientela ta continua unicamente via nos
liñanan di telefon directo pa cada departamento of via email. Casonan di emergencia lo
wordo atendi conforme e protocol di instruccion desaroya pa personal di Departamento di
Asunto Social. E medidanan aki ta vigente te cu 31 di maart 2020.
Tur cliente cu tin un cita pendiente cu DAS por yama nos pa mas informacion na un di nos
liñanan di telefon. Nos kier informa cu si un cliente no tin minuut pa yama via celular, por
indica esaki na un di nos personal pa asina nos por yama bek. Asina aki nos por garantisa un
miho servicio na nos clientela.
Departamento di Asunto Social a habri tur liña directo pa cada departamento y por yama
entre 7.30am pa 11.30am y for di 12.30pm te cu 4.30pm di dialuna pa diabierna;
● DAS Centraal 5281100
● Seccion Bida y Famia 5281150
● Guia Social O.stad 5281120
● Guia Social San Nicolas 5281130
● Guia Social Paradera/TL 5281140
● Abogado Liber 5281160
Departamento di Asunto Social lo haci anuncio oficial asina cu bin cambio den circumstancia
y medida di proteccion contra Covid-19. Por sigui tur anuncio via nos pagina di Facebook.


text:
Category: LITERATURA
Aruba a ricibi un donacion di bukinan di lesa pa mucha for di ‘Festival at Sea’
A.T.A., APA y SEL Maduro a haci entrega di alrededor di 1000 buki 30 aña pasa, ‘Blue World Travel Corp’ a cuminsa cu ‘Festival…
Presentacion di un buki den biblioteca di Colegio Arubano.
Riba diabierna 25 di maart tin un charla cu pintor Mo Mohamed y escritor Luc Alofs na biblioteca di Colegio Arubano tocante e biografia Goddelijk…
MINISTER DI ENSEÑANSA Y DEPORTE ENDY CROES A PRESENCIA APERTURA VIRTUAL DI FESTIVAL DI BUKI PA MUCHA NA BIBLIOTECA NACIONAL ARUBA.
ORANJESTAD: Siman pasa diabierna apertura virtual di e 29 edicion di Festival di buki pa mucha a tuma luga na Biblioteca Nacional Aruba. E ekipo…
PROME MINISTER A RICIBI VARIOS BUKI PA AÑADI NA SU COLECCION
E Siman di Buki pa Mucha ta inicia diabierna cu un procuccion hopi bunita na TeleAruba. En conexion cu e Simandi Buki pa Mucha, Prome Minister a ricibi buki di autornan cu ta participa den e Siman di Buki pa Mucha y tambe PromeMinister a ricibi un buki pa esnan di edad mas avansa. Bukinan aki, Prome Minister a expresa, lo haya un luga sigurden su coleccion. For di Biekel Oduber, Prome Minister a ricibi e buki titula:“De Magic Methode” di Barbara te Boekhorst cu ta resalta e secreto pa mas magia y felicidad. Un buki hopi practico cu tips interesante pa lectornan mas grandi. Evelien van Dort, autor den Festival di Buki Pa Mucha 2021, aentrega Prome Minister su buki mas recien: Olaf en de groenechallenge”. Un buki facil pa lesa cu ilustracionnan atractivo. Esmeralda…
MINISTER ENDY CROES A RICIBI E BUKI PA MUCHA TITULA ‘ TA LOKE BO KIER TA!’
ORANJESTAD: Tur aña den luna di november Biblioteca Nacional Aruba ta presenta un buki pa tur mucha na Aruba. En conexion cu e siman di…
Relaciona cu inicio official di Siman di Buki pa Mucha, PROME MINISTER TA RICIBI BUKI OFFICIAL DI E 29 EDICION DI FESTIVAL DI BUKI PA MUCHA
En conexion cu Siman di Buki pa Mucha, Director di Biblioteca Nacional, Señora Astrid Britten y sra Boekhoudt a trece e buki oficial di e…
Papi tin kolibrí
Autora sra. Denise de Jongh-Rekwest for di Boneiro a haci entrega oficial di algun ehemplar di su buki nobo pa mucha ‘Papi tin kolibrí’ na Biblioteca Nacional Aruba. sra. Denise de…
Mercado di Buki segunda mano
Pa tur amante di buki, biblioteca ta organisa su Mercado di Buki segunda mano e siman binidero, di dia 8 pa dia 12 di november. Esaki ta pa 1 siman so na Playa y San Nicolas. E…
Buchi Penchi Malo
Directora di Biblioteca Nacional Aruba, sra. Astrid Britten a ricibi 5 ehemplar di ebuki di mucha for di sra. Esmeralda Tromp-Jacobs (Tanchi Esme) titula ‘Buchi Penchi…
Minister di Cultura tabata presente na e lansamento di e buki ‘Buchi Penchi Malo’ di Esmeralda Tromp-Jacobs
ORANJESTAD – Den un gymzaal di Colegio Ora Ubao completamente yen, e escritora Esmeralda Tromp-Jacobs miho conoci como tanchi Esme, a lansa su buki…


text:
Un Pais den cual su macro economia ta wordo stimula, ta promove su economia y di esnan di e ciudadano significativamente.
Oportunidad pa Tur.
Pilarnan economico nobo semper ta trese cu nan oportunidadnan pa negoshinan nobo lanta pa asina reforsa y apoya e desaroyo di e pilarnan economico nobo. Esaki ta un efecto cu nos mester pa pais Aruba. Ademas di esaki, e lo lanta e oportunidad pa nos pueblo bira mas consiente di esaki y tribi pa lanta e negoshi di nan soño. Nos mester cuminsa wak y siña di otro culturanan cu a progresa enormemente na nan pais. Paisnan manera india y China, den cual cualkier persona rico of pober ta habri miles di negoshi nobo tur dia. Un negoshi ta significa sacrificio, esfuerso, planificacion, inversion y balentia. Ingredientenan cu ta existi den e calidad di nos hendenan.
Nos mester siña di otro paisnan cu a crese nan economia exponencialmente. Paisnan meanera China y India. Observa nan hendenan, casi tur tin empresanan unda cu nan bai. Ora nan jega un pais nobo, nan no ta busca un trabao, nan ta busca pa habri un negoshi.
Un idea ta suficiente pa cuminsa cana como un entrepreneur exitoso. Nos mester cultiva un cultura di emprende negoshinan nobo den nos pueblo y den e generacion nobo cu ta lantanado. Esaki lo hasi cu enbes cu nan ta bai studia pa un trabao, nan ta studia pa edifica nan propio negoshi. Aruba ya a hasi cambionan masivo pa encurasha hende pa habri negoshi nobo. Mas reformacion ta na caminda. Nos lo facilita estudionan cualnan ta motiva, prepara y empodera e pueblo pa combertinan mes den empresarionan. Ora nos siña traha pa nos mes, nos ta traha mas duru, y e recompensa lo ta mas grandi!
" Election


text:
Recientemente a inicia e proyecto Cultivating a Successfull Student Culture na Teresita Center. Judrick Gario, project coordinator di Fundacion Caranan Contento, a splica cu a haya for di diferente scol un lista di hoben cu lo a bay tey presente.
Algun di nan a presencia e proyecto piloto aki, cual ta un proyecto cu a target hoben cu tin necesidad pa e hermentnan pa nan pasa nan aña escolar exitoso. Pa nan por yega nan metanan principal.Como fundacion tin e hobennan central, tin comunidad tambe central. A haci esaki door di e proyecto aki.
E proyecto aki a tuma varios luna di planning y sigur sigur, dia 21 di maart lo bay tin e di dos tayer unda cu ta bay tin hopi mas hoben presente.Tabata tin un grupo di 50 y den e simannan venidero, lo bay reuni cu e cuater directornan di e MAVOnan cu a scoge di p’ariba. For di eynan lo bay comunica y wak con pa haci pa yena e 50 cuponan aki.Gario ta hopi optimista y ta kere cu lo yega un cupo di casi 75 mucha mes. Pero lastimamente 50 so lo por acepta.Tin hopi mas proyecto den pipeline. Sigur tin e Youth Council cu no tin nada di haber cu Parlamento Hubenil, pero mas tanto ta trata dilema cu e hobennan ta pasa aden cu ta wak den comunidad y scol cu nan por trece dilanti den un asamblea di e hobennan, unda cu e fundacion lo guia pa tuma e pasonan pa trece solucion na e problemanan aki.
E organisacion tin diferente proyecto. Tin diferente fondonan obtenibel cu kier yuda pa hiba e proyecto y e fundacion y e comunidad di Aruba dilanti.Ta spera cu den e simannan cu ta bin haya cooperacion di e stakeholdernan y cu por haci esaki un posibilidad.E organisacion ta consisti di por lo menos 20 boluntario. Ta algo cu ta great. A cuminsa di un organisacion cu ta mas of menos 4 miembro/boluntario y a keda crece. Ta di spera cu por ta mesun grandi cu e otro organisacionnan cu tin, cu ta purba hiba e comunidad di Aruba p’adilanti.


text:
Calvin Klein i Paul Smith ta sostené Apple den lucha kontra Samsung.
Un grupo di diseñadónan mundialmente famá ta sostené Apple den un lucha hurídiko largu pa patènt ku e empresa di teknologia merikano ta hibando kontra su kompetidor Samsung. Den un karta, Calvin Klein, Paul Smith, Norman Foster i shen otro diseñado ta para tras di Apple. Tambe diseñadónan grandi di kasnan di moda manera Louis Vuitton i Dries van Noten huntu ku e fábrika di outo Bentley Motors tambe ta entre e firmantenan. E lucha hurídiko ta hala kakiña pa 5 aña kaba i ta trata violashon di tres patènt riba e diseño di iPhone. Den nan tin tambe patènt riba e konosido forma rektangular pretu ku e hukinan rondó i e íkononan di aplikashon (app) di 16 kolor riba e pantaya. Na 2012 un hurado na California a determiná ku Samsung mester a paga 1 bion dòler na daño perhuisio. ( $1.000.000.000) E Koreanonan a apelá un par di bia, despues di kual e but a baha bira 548 mion dòler. ($ 548.000.000) Entretantu e lucha a yega te na Korte Internashonal di Hustisia. Esaki a indiká aña akí, ku nan ke bai tuma e argumentonan di Samsung na konsiderashon. Samsung ta pretendé ku e daño di pèrhuisio pa violashon di un diseño patentá, mester ta basá riba e balor di e diseño pa e produkto total i no riba e ganashi total ku e produkto ta generá. E ponensia aki ta hinká den e Lei di Patènt di 1952.
“Den kaso ku Samsung haña rason serka Korte Internashonal di Hustisia, esaki lo forma un menasa pa eksistensha di diseñadónan profeshonal”, sigun inisiadó di e karta ku e diseñadónan i konsehero di diseño Charles Mauro a manda pa Financial Times. “E merkado merikano e orei por haña un avalancha di produktonan imitá”, asina Mauro ta bisa.
Samsung sinembargo ta alegá, sostené pa empresanan di teknologia grandi manera Google i Facebook, ku Apple ta habri porta pa “ròlnan di patènt”, ku ta malusá e sistema di propiedat intelektual. No ta muchu kla ki dia tin un desishon di Korte Internashonal di Hustisia, debí ku Ministerio di Hustisia merikano ta haña ku e kaso mester keda tratá dor di un hues menor.


text:
DEN HAAG – E delegacion di Parlamento na Hulanda actualmente pa e reunionan di IPKO (Inter Parlementair Koninkrijks Overleg) durante e apertura di e reunion diamars, a indica cu Hulanda mester ‘cancela’ e ayudo di likides cu e la duna Aruba como parti di un ‘prestamo’. Asina e portal Dossierkoninkrijksrelaties ta raporta for di Hulanda.
REFINANCIA DEBE COMPLETO
E portal ta mustra cu e presidente di Parlamento di Aruba Edgard Vrolijk a bisa cu Hulanda no solamente mester comberti e prestamo den un ‘regalo’, sino cu e mester laga Aruba refinancia henter e debe di pais Aruba contra un interes abou. Corsou a purba caba recientemente y a haya un ‘o’ como contesta cerca secretario di estado Van Huffelen.
CRITICA RIBA CAFT
E presidente di Parlamento tambe a mustra su desaprobacion pa cu e forma con e colegio di supervision financiero, CAFt, ta manehando e situacion di Aruba y ta ‘castigando’ gobierno relaciona cu e disciplina di presupuesto.
AMSTERDAM - Prinses Amalia, e yiu mayor di Rey Willem Alexander ta cumpli 19 aña awe. Pero debi na menasa contra dje, e lo no por celebra esaki otro cu den su cas cu famia. Desde e aña aki Amalia ta studia na Universidad di Amsterdam, pero ta sigui su lesnan via computer na cas. E ta studia Politica, Psicologia, Ley y Economia. Tabata intencion pa Amalia biba na scol manera tur studiante regular, pero na October esaki a cambia y a nifica cu e mester a bay cas bek y sigui su estudio desde eynan.
DEN HAAG – Na Marriott hotel a tuma lugar un recepcion di Gobierno di Aruba pa oficialmente introduci mr. Juan (Ady) Thijsen como Minister Plenipotenciario di Aruba na Hulanda. Un recepcion atendi pa invitadonan for di e mundo poltitico, diplomatico y comerciante di Hulanda.
DEN HAAG – Un siman despues cu secretario di estado hulandes Alexandra van Huffelen a topa premier Evelyn Wever na Aruba, e la topa Wever atrobe awe diaranson, pero e biaha aki na Hulanda. Si e reunion aki realmente tabata necesario, no ta conoci pero ta mustra mas bien un momento pa saca potret, envez di realmente yega na algo concreto. Mucho cos diferente no a papia, y por considera e reunion mas bien como un encuentro social pa tene e relacionan habri pues. Esaki pasobra Hulanda a bisa caba cu ainda no ta bay papia riba yuda Aruba sino mas bien den curso di 2023. Gobierno di Aruba di su banda, ta sigura cu e tema principal (atrobe) tabata finanzas, pero esey a keda trata siman pasa caba na Aruba.
GELDERLAND – Cuidadanonan di e provincia hulandes Gelderlan por lo pronto no por tira riba lobo (wolf) cu e asina yama ‘paintball gun’ osea pistol cu bala di pintura, pa spanta nan. Asina hues a dicta den un corte hulandes. E provincial a permiti e arma anteriormente, pasobra tabata haya e lobonan mucho manso y cu e susto, lo por a spanta e lobonan y evita cu nan yega cerca di hende. E problema ta cu no a substancia e motibo pa tira e lobonan, suficientemente. Hues a determina cu un lobo ta un animal protehi. Ademas no por a proba cu e uso di e arma menciona, lo a yuda e meta.
ORANJESTAD - Premier Evelyn Wever a reuni cu premier hulandes Mark Rutte na Hulanda diamars. Mientras cu e mandatario ta sigura cu e tabata un bon reunion, nada concreto no a sali di e reunion. E tabata mas bien un oportunidad pa personalmente papia cu otro unda cu Aruba ta brief e mandatario hulandes en persona (un biaha mas) riba e situacion di Aruba.
ORANJESTAD - Te cu 2027 e fundacion WeConnect ta haña subsidio anualmente pa e sosten na studiantenan Caribense y personanan cu ta cuminsa riba mercado laboral (starter). Na 2023 ta trata di un montante alrededor di 200.000 euro. Hulanda ta pone e montante aki na disposicion via e ministerio di Asuntonan Interior y Relacionnan den Reino, pa asina asisti studiantenan y starter pa cuminsa riba mercado laboral den parti Caribense di Reino despues cu nan a finalisa nan estudio. Esaki ta necesario pa motibo cu tin un necesidad grandi pa profecionalnan na e islanan.


text:
Pa mas di 2 aña Minister di Deporte a negosha pa aumenta e placa di subsidio
ORANJESTAD, Aruba: Recientemente hopi a cuestiona si ta inverti suficiente den deporte. Mientras cu hobennan ta cana pidi contribucion riba caya pa biaha, e situacion aki a lanta e impresion cu no tin placa pa deporte. Ministerio di Deporte conhuntamente cu Fundacion Lotto pa Deporte tabata inverti anualmente 3.5 miyon. Minister di Salud Publico, Cuido di Nos Grandinan y Deporte, Dr. Carlos “Alex” Schwengle a traha duro durante mas cu 2 aña, riba un maneho transparente y sostenibel negociando cu CBN (Canadian Bank of Novoscotia) y e aña aki a logra aumenta e suma na 4.5miyon. Asina aki Fundacion Lotto pa Deporte por inverti den e federacionnan local. Cu esaki ta bin cu algun regla esaki ta mas cu logico. E tempo di regala placa sin cu federacionnan ta duna cuenta na unda e placa ta bay y con nan ta gasta esaki a pasa pa pasado.
Comision di Subsidio a informa tur e federacionnan debidamente di locual nan mester cumpli cune pa yega na remarka pa haya subsidio. Ora cu a repasa e reglamento di Comision di Subsidio por a nota cu un di e exigencianan ta tambe cu un federacion mester pone tur miembro na altura di cuanto placa a ricibi di Comision di Subsidio y cu mester cumpli cu por lo menos un reunion general pa aña. Hopi biaha no ta cumpli cu e exigencia aki. Algun di e puntonan ta como lo siguiente:
- E federacion mester manda su administracion, statement di banco y otro documento rekeri pa Ernst & Young via Comision di Subsidio pa haya e relato financiero (jaarrekening);
- Un cuenta na banco bou nomber di e federacion of organisacion;
- Organisa y tene por lo menos un reunion General pa aña y tene reunionnan di directiva frecuentemente;
- Comision lo manda Minister di Deporte y SFLpD periodicamente un resumen di subsidio otorga na e federacionnan/organisacionnan.
Mester bisa cu tin un grupo representativo di e 39 federacionnan existente cu si ta cumpli cu tur articulo y ta un ehempel sigur pa otro federacionnan. Por remarca cu federacionnan entre otro manera di Domino; Dammen; Cricket; Gymnastico; Cabayista; Lawn tennis; Tennis; Futbol; Volleyball; Weightlifting; Schaken y Wielerbond ta cumpli cu tur rekisito ora cu tene na cuenta maneho di e federacion. Nan ta cumpli cu relato financiero, a entrega nan calendario di 2017, a reuni cu miembronan y tin un directiva activo. A entrega notula nan di reunion general di miembronan, ta up to date cu pago di miembrecia na ASU cu ta un suma modesto di Afls75,= pa aña. Comision di Subsidio sigur ta observa federacionnan asina cu tur cos na ordo como ehemplar. E otro gastonan subsidiabel ta entre otro organisacion di kamp pa entrena pa competencianan local y internacional y miembrecia na federacionnan internacional. Tambe ta subsidia cursonan local y ta cubri gastonan pa preparacion di seleccion nacional; coach local of internacional y campeonatonan local y of internacional na Aruba.
Tur regla cu e federacion/organisacion mester di dje ta poni den diferente articulo y e federacionnan ta haya nan. Tur e reglanan aki t’ey pa asina tur por traha riba e mesun nivel pa ora di pidi un subsidio. Aki ta algun art. cu ta sumamente importante pe federacionnan corda riba nan na momento di pidi subsidio:
Art. 18 Mester entrega e siguiente documentonan hunto cu e peticionnan:
- Un relato financiero acorda di e aña anterior;
- Un calendario di actividad di aña 2016;
- Un lista di miembro di directiva y nan funcionnan;
- Un lista di miembro di e federacion actual;
- Un declaracion por escrito cu nomber completo di instancianan local of internacional for di kende e federacion ta ricibi ayudo, sea den forma di placa of di material y pa cual evento ta uza esaki. Ayudo di ASU y COA no mester ta menciona;
- Un copia di e ultimo version di statutonan aproba. (No ta necesario si Comision tin e caba);
- Un relato di actividad di e aña anterior (relato di secretaria);
- Prueba di pago di miembresia di ASU;
- Notulanan di e reunion General (ALV);
- Federacion mester entrega nombernan di atletanan den seleccion y preseleccion, hunto cu e plan di entrenamento.
E peticionnan hunto cu tur documento pidi den art. 18 mester ta entrega no mas tarda cu dia e dia stipula pa Comision di Subsidio na e secretariado na C.D. Guillermo P. Trinidad. Miembronan di Comision di Subsidio lo trata e peticion na momento cu tur documento keda entrega. Pues si falta documento No ta trata e peticion. Por cancela of cambia e peticion si sali na cla cu e federacion no a duna e informacion corecto of completo na momento di entrega e peticion. Si e Comision honra e peticion cu un suma di mas cu 2500 florin, lo duna 50% di e suma como adelanto (voorschot) pa ehecucion di e evento. Despues di entrega e relato financiero y relato di evento lo ricibi e restante si prueba cu ta subsidiabel. Tambe tin un seccion cu ta indica kico tur por duna subsidio pe gastonan subsidiabel. E rubricanan cu por ricibi ta curso, preparacion di seleccion nacional, coach di seleccion (internacional y local), campeonato nacional, campeonato internacional den exterior bou auspicio di e Federacion Internacional y congreso y seminario (local y internacional).
Tur ta reglamentonan cu federacionnan/organisacionnan mester sigui pa asina nan por ricibi subsidio. Gobierno a percura pa deporte haya mas placa pero na mes momento ta stimula e federacionnan pa genera fondonan dor di organisa eventonan y actividadnan deportivo. Gobierno ta pone di su parti y aplaudi e federacionnan cu ta cumpli cu regla y tin tur cos up to date.


text:
Algun pareha den nan manera di funciona ta dedica na investigacionnan extenso di tur actividad, messagenan, relacionnan y espacionan cu e “otro” tin.
Aki bo ta papia di un siguimento extremo, pa sa kiko ta sosode cada minuut den bida di e guy/chick. Tras di e conducta aki tin e desconfiansa enorme, paso tin e sospecho di algun mentira y tambe relacionnan scondi.
Si bo ta bezig ta lesando e articulo aki y si bo ta sintibo identifica, mi por sigurabo lo siguiente: si bo mester chek su smartphone, siguie pa ta sigur cu e ta bisando e berdad, bo tin password di su Facebook, Instagram y Twitter, tin un problema hopi mas serio di loke bo por bay haya y cu bo ta den un relacion caminda unicos cos cu ta reina ta desconfiansa y anxiety.
Tipo di relacionnan aki no ta saludabel pa niun hende, pues nan no ta genera nada bon, al contrario nan ta toxico y si no tuma e medidadnan individual pa interveni, e situacion lo empeora te cu e lo caba y ta mas cu sigur cu e proximo relacionnan lo bay ta mescos dus mester traha ariba esun cu ta keda busca sin stop, y ainda sin haya algo/nada, esey ta, sin importa loke e otro persona haci, e trabou ta propio ¡Semper! y manera nan sa bisa eybanda, “Esun cu ta desconfia tampoco ta di confia”, y abo mes, ¿ den ki tipo di relacion bo ta awor aki?


text:
Cu hopi entusiasmo a anticipa Capsule Collection di Duchess of Sussex cu Smart Works desde cu a anuncia esaki durante zomer. Awe 12 di september finalmente a lansa e linea na John Lewis, Marks & Spencer y Jigsaw. Un di e prome articulonan online tabata e Crepe Shift Dress, conoci tambe como ‘Smart Set Dress’ na M&S.
Cu ta costa solamente £ 19.50 y ta traha den e tela di crepe, cu no solamente no mester di strika, pero tambe ta faborece e curpa cu su corte simpel y flowy. E tin un escote den V suave y ta bin den e colornan blauw, preto y cora. Pa cada shimis cu wordo bendi, e tienda ta duna un na Smart Works, e organisacion benefico cu ta empodera y apoya e hende muhernan, pa fortalece nan confiansa pa logra nan exito laboral. Meghan, cu ta e patrona di Smart Works, a describi e shimis como: “Not a handout, a hand held.”
Meghan, a anuncia e proyecto durante cu e tabata editora invita di British Vogue, y el a skirbi cu e rason cu el a sintie atrai pa Smart Works ta pasobra e ta ‘re-frame’ e idea di caridad como comunidad, cu p’e ta increiblemente importante. E ta un nerwork di muhernan cu ta apoya y empodera e otro hende muhernan den nan actividadnan profesional. Smart Works a yuda mas di 11.000 muher y su obhetivo ta bisti 3.500 e aña aki atraves di nan dos oficinanan na Londres, y diferente otro base adicional na varios caminda. E serie’timeless’ di outfits ta diseña teniendo na cuenta e lugar di traha. E coleccion ta inclui un camisa, blazer, shimis y tas.


text:
Joshua Klaber a bringa den e categoria di adulto -58 kilo. Joshua Klaber a gana su prome pelea 2-0 contra di Gregory Jean-Baptiste di Merca. Den final Joshua Klaber a topa cu Rocky Negrete di Merca y Joshua Klaber a gana e pelea 2-0. Jourdé Klaber a gana su prome pelea door di un bye den e categoria di adulto -63 kilo. Jourdé Klaber a bringa den e categoria adulto -68 kilo contra di Jadon Avroya y a perde 2-0. Kianna Krosendijk a bringa den e categoria di cadet -55 kilo. Kianna Krosendijk a gana su prome pelea contra di Samantha Rothan di Merca. Den final Kianna Krosendijk a perde contra di Riley Otto.
Riley Otto y su coach Roland Thomas for di Atlanta a confirma cu nan ta bay bin Aruba pa e campamento y campeonato. Esaki ta haci cu Kianna Krosendijk ta bay prepara pa e revancha aki na Aruba.
Monica Pimentel ta contento cu e resultado di e team di Aruba cu a bringa den e Truescore Championship Series & International Open y ta mira un progreso den e atletanan.


text:
Ayera, dia 30 di oktober 2022 durante Congreso di MEP, a re-eligi sra. Evelyn Wever-Croes como lider di MEP pa 4 ana. Durante di e Congreso a toca mi persona pa hiba palabra y mas cu claro mi a subraya y accentua e liderasgo di nos lider di partido y prome minister di nos pais sra Evelyn Wever-Croes.
Un pal’i muher manera hopi ta considere. E la sa di demostra curashi y determinacion y a sa di para firmemente pa integridad y bon gobernacion. Su capacidad y liderasgo ta demostra! Su maneho hiba y decisionnan tuma durante e pandemia ta confirma esaki. Un hende muhe, un casa y mama, un politico, un lider di partido, nos prome minister president femenino ta di admira.
E la sa di gana acceptacion y admiracion durante su trayectoria y a demostra cu e ta un digno lider pa nos prestigioso partido Movimiento Electoral di pueblo y di nos pais. Pa es moetibo aki mes durante e Congreso, mediante di un aclamacion e la keda re-eligi como nos lider di partido un biaha mas.
Un pabien na su persona y cu Papa Dios sigui dune e don di sabiduria